text:
Orð og lag: Signar í Homrum
Kom her mín skattur, og sit her hjá mær
lat meg vita hvat tú fegin vil
Sig mær hvønn tú hevur spælt við í dag,
hvønn tú teknaði hjartaði til
Er okkurt sum bagir, so sig tað við meg
fyri ongum eg siga tað skal
Í tínum eygum síggi eg dreymar,
og stjørnur í túsundatal
Hevur tú hug til at spæla eitt spæl,
ella kanska bert sita í frið
Vit kunnu eisini ganga ein túr,
og tú taka dukkuna við
Minnist tú hundin vit sóu í gjár,
og sum gekk aftaná okkum heim
Á vegnum vit hentaðu bunti av sóljum,
við ánna so vøkur og rein
Seinni í kvøld tá vit fara at sova,
so legg teg hjá mammu og mær
Eg skal finna uppá eina søgu,
og syngja ein sang fyri tær
Og meðan tú sovnar, eg kíni títt hár
og varliga balli teg inn
Fevni teg í mínum ørmun, ímeðan
tú sveimar í dreymarnar inn


c: text/html

text:
Trygging
Tað er lógarkrav, at tú hevur eina ábyrgdartrygging til títt prutl. Er prutlið ikki tryggjað, kann verða dýrt at vera við í einum ferðsluóhappi. Eisini hóast tú ikki hevur skyldina í, at óhappið hendir.
Ábyrgdartryggingin fevnir um skaðar, prutlið ger á onnur fólk og lutir hjá øðrum. Harumframt kanst tú tekna eina skrokktrygging, sum fevnir um skaðar á sjálvt prutlið. Alt eftir hvussu gamal/gomul tú ert, kanst tú ella foreldur tíni tekna eina vanlukkutrygging, sum umfatar teg, skuldi ein vanlukka hent.
Tað kann gerast rættiliga dýrt, um tú ikki hevur lógarásettu ábyrgdartryggingina, og tú ert við í einum ferðsluóhappi. Her er eitt dømi:
Dømi
Jógvan er 16 ár og koyrir á einum prutli, sum ikki er tryggjað. Ein maður traðkar út fyri hann, og Jógvan koyrir á mannin. Jógvan kundi ikki vart seg fyri, at samanstoyturin hendi, men sambært ferðslulógini hevur hann ábyrgdina av óhappinum, og heftir tí fyri øllum krøvum í sambandi við møguligan persónsskaða. Maðurin fær stóran skaða og verður sjúkrameldaður í tríggjar mánaðir. Meinstigið hjá honum verður sett at vera 8 %.
Jógvan skal rinda fyri:
- Mista arbeiðsinntøku í tríggjar mánaðir (av tí at maðurin ikki er fastløntur)
- Tort og sviða í tríggjar mánaðir
- Mistan arbeiðsførleika
- Meinendurgjald
- Útreiðslur til uppvenjing
Samlaða upphæddin kann liggja omanfyri hálva millión, og má tað sigast at vera ein sera stór skuld hjá einum 16 ára gomlum dreingi.
Gev gætur!
Koyrir tú púra ábyrgdar- og fyrilitarleyst, kann vera, at ábyrgdartryggingin ikki tekur við, um tú ert við í einum ferðsluóhappi.

robotstxt: allowed

filter: keep


text:
HB hevði fleiri góðar málmøguleikar í fyrra hálvleiki, m.a. varð bólturin tvær ferðir skallaður á tvørtræið av Hildur Egilsdóttir og Lív Arge.
Vit fingu okkara fyrra mál í 18. minutti, tá Rebekka Benbakoura eisini rakti tvørtræið og bólturin sprakk út til Hildur Egilsdóttir, sum sendi hann í netið.
Milja R Simonsen var nær við at økja løtu seinni, men málverjin hjá B36 bjargaði.
Seinna málið kom í 59. minutti, tá Rebekka Benbakoura aftaná eitt hornaspark hegnisliga fann meskarnar.
Liðið:
Venjarar: Allan Dybczak og Ríkin N Djurhuus
Annika Dam, Marjun undir Kletti, Milja R Simonsen, Bára Brekká, Rannvá Mortensen, Lív F Arge, Hildur Egilsdóttir, Rebekka Benbakoura, Sólrun Thomsen, Anja Petersen, Kristina Jacobsen, Rebekka Múller og Emma Stórá.


text:
Næsti dysturin var ímóti einum blandaðum HB/B36 liðið. Hóast vit komu til fleiri málmøguleikar, har bólturin bæði kom í stongina og tvørstongina, endaði dysturin 0-0.
Av tí, at mótstøðuliðið eisini hevði vunnið sín fyrsta dyst 3-0, skuldi tað avgerast við brotsspørkum. Brotssparkskappingina vunnu vit við fimta skotinum sum Helena hegnisliga legði uttast til høgru fyri málmannin.
Í semifinaluni møtti vit B36 A. Okkara gentur vóru betur og høvdu fleiri góðar mál møguleikar. Mótstøðuliðið royndi seg eisini, men okkara verja var sterk og eingin slapp framat. Vit vunnu við einum máli, sum Jóhanna setti trygt í netið eftir innkast av miðuni frá Nainu.
Í finaluni møtti vit B68. Tað varð ein javnur dystur, men okkara gentur høvdu leikliga yvirvágin og harafturat ein jarn vilja at vinna.
Dysturin endaði tó málleysur, so nú var aftur brotsspark á skránni. Maria, okkara dugnaligi málmaður, stóð sum klettur í brimi og eingin bóltur slapp framvið henni. Eftir at Jóhanna, Maria og Tinna trygt høvdu sett bóltin í netið, var gullið heima.
Ein framúr góður dagur, har okkara U14 gentur stríddist hvørt sekund og vístu ein vinnaraanda sum bleiv løntur í gulli.
Vit her á síðuni takka Heðini D. Poulsen fyri góðar myndir og undirhaldani dystarfrásøgnir, og ynskja øllum okkara hjartaliga til lukku við flotta avrikið.
Myndir: Heðin D. Poulsen


text:
TB/FCS/Royn
Eirikur longt sáttmálan23. november 2017 | TB
Í løtuni eru fyrireikingarnar til Effodeildina 2018 í gongd og hevur felagið eitt nú avgreitt venjaraspurningin. Seinastu dagarnarnir eru sáttmálar longdir við fleiri leikarar, í dag kunnu vit so boða frá, at Eirikur Magnusarson hevur longt sáttmálan við TB/FC Suðuroy/Royn … Les meira
Myndir frá ársveitslu29. oktober 2017 | TB
Leygarkvøldið var ársveitslan hjá TB/FC Suðuroy/Royn hildin.
Í samband við veitsluna vóru leikararnir úr Effodeildini og 1. deild heiðraðir. Niðanfyri sæst listin yvir heiðursvinnararnir.
1.deild Ársins framstig: Rani Johansen Ársins Ungi Leikari: Andrias Sørensen Ársins Leikari: Teitur Krosslá Mortensen
Effodeildin … Les meira
Stefan til U19 EM undankapping17. oktober 2017 | TB
Í døgunum 6. til 15. november er EM undankapping hjá U19 landsliðnum hjá monnum. Jógvan Martin Olsen er venjari og hevur hann úttikið Stefan Radosavljevic til hesa kappingina.
Restin av hópinum sæst niðanfyri.
Skráin í samband við EM undankappingina … Les meira
Samstarvið longt eitt ár22. september 2017 | TB
Í fjør var avgjørt at fara undir miðvíst samstarv við hini fótbóltsfeløgini í oynni, sum eina roynd at framtíðartryggja fótbóltinum í Suðuroynni. Fyrsta árið av samstarvinum er um at vera av og í gjár var eykaaðalfundur hildin har einasta málið … Les meira
Sigursmyndir: TB/FC Suðuroy/Royn – ÍF20. august 2017 | Jan Smedemark
Niðanfyri er eitt myndasavn av myndum frá dagsins dysti, ið bleiv vunnin 1-0 við Stórá ímóti ÍF. Sostatt eru fyrstu stigini vunnin eftir summarsteðgin.
Myndir TB/FC Suðuroy/Royn – Víkingur27. juli 2017 | Jan Smedemark
Í dag var fyrsti dystur við Stórá eftir summarsteðgin hjá Effodeildini. Tíverri gjørdist úrsliti 0-3 og Víkingur varðveitir fyrsta plássið í deildini. TB/FC Suðuroy/Royn hevur framvegis 20 stig.
Nakrar myndir frá dystinum síggjast niðanfyri.
Summarfríð á fimta plássið24. juni 2017 | Jan Smedemark
Mong ár mugu vera síðani, at eitt lið úr suðuroynni kundi halda summarfríð frammanfyri Havnar Bóltfelag. Undan dystinum í gjár kundi annars væntast ein mannfólkauppgerð, tí HB skuldi royna at reisa seg og enda fyrstu hálvu av kappingarárinum við manér. … Les meira
Á fjórða plássi18. juni 2017 | TB
Í dag var spennandi dystur við Stórá har 07 Vestur var á vitjan. TB/FC Suðuroy/Royn mátti í dag vera fyri uttan tveimum vegna leikbanni, Poul Ingason og Mats Walberg, ið báðir fingu reytt kort í dystinum ímóti Skála fyrr í … Les meira
Teitur Justinussen komin heim16. juni 2017 | TB
Evnaríki og tekniskt dugnaligi Teitur Justinussen verður aftur partur av Effodeildini, hesa ferð við TB/FC Suðuroy/Royn. Teitur hevur í alt leikt 168 dystir við TB í sínari tíð sum fótbóltsleikari í vaksnamannadeildini. Av hesum 168 eru 76 leiktir í Effodeildini … Les meira
Málríkur sigur í málríkum umfari4. juni 2017 | TB
Hóast upptaktin til dystin leygardagin var heldur ivasom við fleiri tapum á rað í skjáttuni, so var uppgávan greið – ein sigur mátti til fyri ikki at veruliga gerast partur av tí tyngra endanum av Effodeildini.
ÍF hevur havt tað … Les meira
Stefan á U19 landsliðið18. mai 2017 | TB
Ungi og evnaríki TB/FC Suðuroy/Royn leikarin Stefan Radosavljevic er úttikin til U19 ladsliðshópin sum skal spæla tveir vinardystir ímóti Luksemburg tíðliga í juni mánað.
Stefan var við U17 landsliðnum, tá teir vóru til EM endaspælið fyrr í hesum mánaðinum.
Vinardystirnir … Les meira
Sáttmálin við Johan Gulliksen uppsagdur15. mai 2017 | TB
Johan Gulliksen verður ikki at síggja aftur í grønu troyggjuni hjá TB/FC Suðuroy/Royn, sáttmálin er uppsagdur eftir, at staðfestast mátti, at skaðin hann hevur fingið verður ov drúgvur. Johan Gulliksen leikti ein dyst fyri TB/FC Suðuroy/Royn.
Felagið var vitandi um, … Les meira
Dýrt verjuspæl14. mai 2017 | Jan Smedemark
Dysturin í dag var toppdystur millum TB/FC Suðuroy/Royn og KÍ, hetta var stroymingin eisini ein váttan av. Niels Petersen segði frá dystinum fyri Kringvarpið á YouTube.
Dysturin byrjaði rættuliga óskipaður, har tað ikki var nakað serligt fótbóltsspæl. Vit kunnu ikki … Les meira
Bláa Bylgjan brýtur í sunnan11. mai 2017 | Jan Smedemark
Sunnudagin stendur áttanda umfar á skránni í Effodeildini og talan verður av sonnum um toppdyst. KÍ liggur á deildum fyrsta plássið saman við Víkingi. Beint aftanfyri liggur TB/FC Suðuroy/Royn, ið er komið væl frá byrjan.
Seinastu tveir dystirnir eru báðir … Les meira
Trý stig ella onki higartil7. mai 2017 | Jan Smedemark
TB/FC Suðuroy/Royn er einasta liðið í Effodeildini, sum hevur spælt sjey dystir uttan ein einasta javnleik í Effodeildini. Eftir fyrstu sjey umførini hava vit 12 stig eftir fýra sigrum, hinvegin eru hinir tríggir dystirnir taptir.
Samanbera vit við úrslitunum, ið … Les meira
HB dró longra stráðið6. mai 2017 | Jan Smedemark
Í dag var dystur í Gundadali og tað sum merkti ein stóran part av upptaktini var ivamáli um nær dysturin skuldi spælast. Endin bleiv, at dysturin bleiv bríkslaður í gongd klokkan 15:00 í mun til klokkan 17:00, sum annars var … Les meira
Hetta siga miðlarnir undan HB dystinum6. mai 2017 | TB
Miðlarnir gera nógv burturúr Effodeildarfótbóltinum og vit fara her at taka saman um tað, ið miðlarnir skriva undan dystinum millum HB og TB/FC Suðuroy/Royn.
Norðlýsið ger sína vikuligu meting av umfarinum, ið stendur fyri framman og metir, at hesin dysturin … Les meira
Fimm skjótir spurningar til Poul Ingason4. mai 2017 | TB
TB heimasíðan hevur fingið orðið á Poul Ingason, sum í ár hevur fingið ein heilt nýggjan leiklut, tí frá at hava verið álopsleikari meginpartin av sínum fótbóltslívið, so er Poul Ingason nú fluttur aftur í verjuna.
Hóast hann er fluttur … Les meira
Suðuroyggin ímóti svørt-reyðu Havnini3. mai 2017 | Jan Smedemark
Hetta vikuskiftið verða dystirnir í Effodeildini leiktir leygardagin í staðin fyri sunnudagin. Orsøkin er, at har eru steypakappingardystir miðskeiðis í komandi viku og tí er sjeynda umfar av Effodeildini framskunda ein dag.
TB/FC Suðuroy/Royn skal til Havnar at spæla ímóti … Les meira
Støðan í hinum deildunum2. mai 2017 | Jan Smedemark
Effodeildarliðið er komið serliga væl frá byrjan og er tað einamest tann deildin, sum hevur verið í brennideplinum, men nú fara vit at hyggja eftir hinum deildunum. TB/FC Suðuroy/Royn luttekur í øllum teimum lægru deildunum, altso 1. deild, 2. deild … Les meira


text:
Góðar kappingar á Jóansøku
Sunnudagin 26. Juni setti ÍSB ítróttafólkum stevnu á jóansøku, talan var kappingar í svimjing og boccia. Vit royndu hetta fyri fyrstu ferð í fjør, og undirtøkan var sera góð, at hetta óiva verður eitt afturvendandi tiltak.
Í ár var jóansøkan sum kunnigt á Tvøroyri, og kappingarnar hjá ÍSB vóru sunnudagin 26. juni.
Fyrst varð farið í gongd við svimjkappingarnar, og kappast var í greinunum frí-, rygg- og bringusvimjing. Svimjararnir royndi sítt besta, og úrslitini vóru góð. Svimjararnir fingu heiðursmerki handað.
Eftir at svimjikappingin var liðug, varð farið undir boccia-kappingina. Fyrst varð farið undir innleiðandi umførini og vinnararnir komu víðari til tey síðstu umførini. Tað vóru tey bæði Hentzia Mýrá úr Vági og Jonhard Haraldsen (Smæran), ið spældu finaludystin. Úrslitið gjørdist at Hentzia vann dystin og gullið, Jonhard fekk silvurheiðursmerki og Herfinn Haraldsen (Smæran) fekk bronsu.
Tey luttakandi komu úr ítróttafeløgunum Svani og Smæruni, men tað vóru eisini fleiri luttakarar úr suðuroynni. Fleiri áskoðarar høvdu eisini leitað sær niðan í skúlan at fylgja við í kappingunum, og teir settu sín dám á kappingina.
Summarferian er byrjað og jóansøkukappingarnar eru síðstu tiltøkini á skránni hetta kappingarárið.
Men longu í næstu viku kunnu bocciaspælarar aftur sleppa at royna seg, tí tá fer ítróttafelagið Svanur at skipa fyri boccia á Varmakeldu.
Myndir frá kappingini síggjast HER
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Grein 52a fyrispurningur settur Karsten Hansen, landsstýrismanni í heilsumálum um møguligar sparingar í heilsuverkinum av at minka um nýtsluna av heilivági
1. Hvussu stórar útreiðslur hevði heilsuverkið av heilivági í 2005 – 2010 og 2015?
2. Hvørji sløg av heilivági standa fyri størsta partinum av útreiðsluvøkstrinum?
3. Hvussu stórar útreiðslur hevði heilsuverkið av kolestorol-niðursetandi heilivági í 2005, 2010 og 2015?
4. Hvussu nógvir føroyingar vóru í viðgerð við kolestorol-niðursetandi heilivági í 2005, 2010 og 2015?
5. Hvussu stórar útreiðslur hevði heilsuverkið av diabetesheilivági í 2005, 2010 og 2015?
6. Hvussu nógvir føroyingar vóru viðgjørdir fyri diabetes I í 2005, 2010 og 2015?
7. Hvussu nógvir føroyingar verða viðgjørdir fyri diabetes II í 2005, 2010 og 2015?
8. Veit Heilsumálaráðið hvat diabetes kostar tí føroyska samfelagnum?
9. Hvussu stóran part av kolestorol- og diabetesheilivági rinda sjúklingarnir sjálvir og hvussu stóran part rindar heilsuverkið?
10. Hvussu nógvir kostfrøðingar eru í starvi og hvørjir sjúklingar verða sendir til kostfrøðingar?
11. Hvussu hevur játtanin til Fólkaheilsuráðið verið síðan tað varð sett á stovn?
12. Hvussu nógva orku leggur heilsuverkið (læknar og annað heilsustarvsfólk) í at upplýsa og vegleiða sjúklingar um lívsstíl (kost – rørslu o.a.) sum liður í at spara heilsuverkinum fyri stórar heilivágs-útreiðslur?
Viðmerkingar:
Nógv umrøða er í hesum døgum av vaksandi útreiðslunum av heilsuverkinum og hvussu samfelagið framhaldandi skal megna at fíggja eitt dygdargott heilsuverk. Landsstýrismaðurin í heilsumálum biðjur í hesum døgum um eykajáttan, m.a. tí heilivágsútreiðslurnar hækkaðu
14% í 2014, og tí roknað verður við, at útreiðslurnar økjast í 2015.
Stórur partur av sjúkunum, ið okkara sjúkrahús viðgera, eru sonevndar lívsstílssjúkur. Diabetes (II), hjarta- karsjúkur, fleiri krabbameins- og giktasjúkur eru dømi um sjúkur sum í stóran mun stava frá tí lívsstíli vit hava vant okkum við seinastu 50-80 árini. Her verður hugsað um industrialiseraðan mat, royking, lítla rørslu og eitt javnt støðið av strongd.
Tá ið so nógvar sjúkur stava frá lívsstíli, er tað áhugavert, at heilsuverkið ger so lítið við at vísa á okkara egnu ábyrgd og evni at fyribyrgja og møguliga lekja hesar sjúkur. Heilsuverkið sparir allar flest pengar við at færri gerast sjúk. Men ein fatalistiskur hugburður tykist at ráða, og tikið verður fyri givið, at vit skulu halda fram við sama lívsstíli og so heldur hervið verða bundin at dýrum og skaðiligum hjáárinum av heilivági eitt heilt lív fyr at halda sjúkuni so nøkulunda niðri.
Óheft gransking, sum eingin fyrr virdi, hevur við treiskni og áhaldni nú sannført mong ivandi um, at fólk í stóran mun sjálv kunnu fyribyrgja – og í summum førum lekja – mangar av vælferðarsjúkunum. Td. verður ofta tjakast um hjáárinini við sonevndum statinum, (eitt slag av kolestorol heilivági.) Eitt annað dømi er (sera dýri) diabetes heilivágurin. Hesin heilivágur (móti høgum kolestoroli og diabetes) verða aloftast útskrivað av vana og uttan at sjúklingurin fær nakra miðvísa upplæring og vegleiðing í hvussu hann kann broyta livihátt, sum í ávísum føri kann føra til lægri kolestorol og steðga byrjandi diabetes sjúku.
Hesir spurningar snúgva seg tí um at fáa staðfest, hvussu nógvar pengar heilsuverkið brúkar uppá heilivágin til tvær sera vanligar lívsstílssjúkur/tilstandir – høgt kolestorol (lutvíst lívsstílssjúka) og diabetes (II). Og um talið er vaksið ella minkað millum 2005 og 2015. Og spurningarnir snúgva seg eisini um hvussu høga raðfesting fyribyrging (fólkaheilsuráðið) og lívsstílsvegleiðing (kostur, rørsla og strongd) hevur í heilsuverkinum. Og um sjúklingurin fær nóg góða kunning og vegleiðing í hvussu hann sjálvur kann virka til at minka um (ella kanska sleppa av við) heilivágin um hann broytir lívsstíl.
Um vit halda fram at gera tað vit altíð hava gjørt, fáa vit tað sama, – fleiri og fleiri sjúk fólk. Søgan vísir – og framrokningar staðfesta – at vit fáa alsamt fleiri sjúk og harvið størri útreiðslur til heilivág. Heilivágur til lívsstílssjúkur fyribyrgir og lekir ikki sjúkuna, hann “bara” viðgerð nakað, ið longu er komið. Um ikki ein hugburðsbroyting fer fram innan heilsuverkið er púra vist, at heilsuútreiðslurnar bara vaksa og vaksa. Og ein stórur partur av hesum útreiðslum eru til heilivág. Tí er spurningurin um tað ikki er ov lætt bert at siga, at vit fáa einki gjørt við, at útreiðslurnar til heilivág eksplodera og tí mugu vit øll rinda 100tals milliónir meir til heilsuverkið? Fá munnu ivast í, at ein stórur partur av hesum útreiðslum kundu verið spardar, um heilsustarvsfólk átóku sær at geva fólki góða og skipaða vegleiðing og upplæring í at broyta lívsstíl, so tey kunnu sleppa undan at taka so nógvan heilivág.
Hóast Fólkaheilsuráðið ger eitt stórt arbeiði at kunna og vegleiða um heilsugóðan lívsstíl, tykist talið av lívsstílssjúkum ikki at minka, heldur hinvegin. Hetta hóast fleiri batar eru hendir – td at færri roykja og fleiri eru tilvitað um rørslu og sunnan kost. Tí má okkurt munabetri gerast. Spurningurin er, um skipanin er skúlað til at geva fólki skipaða vegleiðing og upplæring, soleiðis at vit sjálv læra at taka størri ábyrgd fyri egnari heilsu. Møguliga eru tað hesir vantandi førleikar, ið eru orsøk til, at man av vana velur ta “løttu” loysnina, nevniliga at útskriva heilivág? Ein loysn sum í longdini er bæði dýrari fyri samfelagið og verri fyri heilsuna hjá tí einstaka.
Gunvør Balle
7. maj 2015


text:
Tórshavnmarmeistaraheitið í Flogbørnum
Flogbóltsfelagið Fleyr skipar í morgun fyri Tórshavnar-meistarakapping í skúlaflogbólti.
Hetta er kapping millum skúlarnar í Tórshavnar Kommunu, og tey sum kunnu luttaka eru 2., 3. og 4. flokkarnir í kommununi.
Spælt verður eftir leikreglunum í flogbørnum, sum áður varð kent sum Kids-volley, men sum nú hevur fingið nýtt heiti.
Tað er Peter Morell, menningarleiðari hjá Flogbóltssambandinum, sum samskipar kappingina. Seinni í ár verða líknandi kappingar fyriskipaðar aðra staðir í landinum.
Omanfyri 100 børn eru við í kappingini, sum verður spæld í ítróttarhøllini í Hoyvík.
Peter Morell, samskipari frá FBF


text:
Talan er um er eina almenpsykiatriska viðgerðardeild, við 12 seingjarplássum. Vit taka ímóti sjúklingum í øllum aldri, sum hava tørv á útgreining, røkt og viðgerð fyri ymiskar sálarligar sjúkur.Søkt verður eftir sjúkrarøktarfrøðingi í farloyvisstarv til psykiatrisku songjardeildina P40 – almen psykiatriska partin PA, til setan 1. mars til 31. november 2018. Starvið er á starvsbrøki 1,0 og er í skiftandi vaktum.
Umframt teir sjúkrarøktarfrøðingar og heilsurøktarar, sum arbeiða á deildini, eru læknar, sálarfrøðingar, ergoterapeutar, fysioterapeutar, skrivarar og musikterapeutar knýttir at deildini.
Rehabilitering og recovery eru berandi hugtøk í tilgongdini til røkt og viðgerð okkara. Hetta setir høg krøv til tann einstaka um, at fakligheit, álit, ábyrgd, vælskipaðar sjúklingagongdir og vælvirkandi tvørfakligt samstarv skal eyðkenna arbeiði.
Á psykiatriska deplinum, arbeiða vit við “Quality Improvement” til dygdarmenning. Vit hava m.a fokus á trygd og dygd í mun til heilivágsviðgerðir, likamligar sjúkur hjá fólki við sálarsjúku, at minka um tvingsilsátøk, sjálvmorðsfyribyrging og týdningin av leiklutinum hjá sjúklingi og avvarðandi í viðgerðini.
Dentur verður lagdur á, at tann sum settur verður, umframt prógv og góðkenning sum sjúkrarøktarfrøðingur, eisini hevur:
Tað er ein fyrimunur, um viðkomandi hevur royndir við at arbeiða innan psykiatriska økið.
Vit bjóða
Lønar- og setanarviðurskifti eru eftir sáttmála millum Fíggjamálaráðið og Felagið føroyskir sjúkrarøktarfrøðingar.
Nærri upplýsingar um størvini fáast við seta seg í samband við deildarleiðaran á P40/PA, Janu Mortensen, á jana.mortensen@ls.fo ella á tlf 304599, lokal 4444.
Umsóknarfreistin er 26 januar 2018
Upprunaprógv fyri útbúgving og viðmæli skulu havast við til møguliga samrøðu.
Um viðkomandi, sum sett/ur verður, hevur starvast uttan fyri Føroyar, og/ella har útbrot av MRSA hevur verið á arbeiðsplássinum síðstu 6 mánaðirnar, skal MRSA-skjalaváttan vísast, áðrenn byrjað verður í starvinum.
Á heimasíðuni www.ls.fo sæst meira um visjón, missión og strategimál hjá Landssjúkrahúsinum undir teiginum ”Leys størv”.
Vinarliga søk starvið her


text:
Tann aldursbólkurin, sum mest er í fátækraváða í 2014, og sum eisini hevur verið tað síðan fyrstu uppgerð í 2009, eru tey, ið eru 67 ár og eldri.
Góð 27 prosent av teimum 67 ár og eldri hava eina javnvirðisinntøku, sum er niðan fyri fátækraváðamarkið, og tað er munandi fleiri enn fyri hinar aldursbólkarnar. Og tað gongur skjótt skeivan veg, tí meðan talið í øðrum aldursbólkum ikki flytir seg nakað serligt, so er talið av teimum eldur í fátækraváða hækkað úr 16,8 prosentum í 2011 til 27,7 prosent í 2014,
Næststørsti bólkurin, góð 10%, eru tey 0-17 ára gomlu.
Fátækraváði er sambært ES mátinum tann parturin av fólkunum, sum hevur minni inntøku enn 60% av medianinntøkuni.


text:
Í sambandi við Fólkaheilsuráðstevnuna fríggjadagin 20. oktober verður gerandishetjan avdúkað. Almenningurin fær við hesum høvi at skjóta upp tann, sum hildin verður at hava henda heiður uppibornan.
Endamálið við at finna gerandishetjuna er at heiðra tann ella tey, sum hava gjørt nakað munagott innan heilsufremjan. Á henda hátt ber til at varpa ljós á tey mongu og ymsu, sum gera sjálvboðið arbeiði ella á annan hátt betra um umstøðurnar hjá fólki. Tey tilnevndu kunnu vera einstaklingar, feløg, arbeiðspláss, kommunur, granskarar o.s.fr. Øll kunnu tilnevna gerandishetjuna. Ein dómsnevnd tekur støðu til, hvør fær heiðurin.
Seinast freist at koma við uppskotum er 12. oktober 2017.
Tey, sum ynskja at koma við uppskotum skulu útfylla oyðiblað, sum liggur á heimasíðuni hjá Fólkaheilsuráðnum.
Leinkja til oyðiblaðið er her.


text:
Atkomulig ferðavinna fyri øll í Útnorðurøkinum - Ísland, Føroyar og Grønland
Undir heitinum “Access Vest-Norden 2017” var ráðstevna 19. mai í Norðurlandahúsinum. Her var bæði ein viðkomandi bóklingur og nýggj heimasíða um atkomuliga ferðavinnu fyri øll í Útnorðurøkinum løgd fram.
Bóklingurin, Atkomulig ferðavinna fyri øll í Útnorðurøkinum, er at finna her.
Vitja heimasíðuna hjá Access Vest-Norden her.
Taleb Rifai, aðalskrivari í UNWTO, United Nations World Tourism Organisation, hevur sagt:
”Atkomulig ferðavinna er ein týðandi lutur í øllum ábyrgdarfullum og burðardyggum ferðavinnupolitikki. Tað er ein mannarættur eins væl og ein einastandandi handilsligur møguleiki. Fram um alt mugu vit síggja, at atkomilig ferðavinna ikki bert gagnar fólkum við vanføri ella serligum tørvi; hon gagnar okkum øllum.”
Soleiðis byrjar eisini bóklingurin “Atkomulig ferðavinna fyri øll í Útnorðurøkinum”.
Í fororðunum til bóklingin stendur, at “eitt ferðamál gevur onga meining uttan ferðafólk, og nógv ferðafólk eru ikki før fyri at vitja eitt ferðamál, sum ikki hevur atkomu, líka mikið hvussu lokkandi tað er. Fyri at øll ferðafólk skulu hava møguleikan at vitja eitt ferðamál, má atkoman vera góð, tí hon er ein av fleiri týðandi lutum, sum ávirka ferðafólk, tá tey velja sær ferðamál og støð at vitja.”
Víðari stendur, “at tryggja ferðafólkum í Útnorðurøkinum Íslandi, Føroyum og Grønlandi atkomu er ein stór avbjóðing, sum uttan iva fer at gera tað meira lokkandi og tryggari hjá øllum ferðafólkum at vitja, óansæð hvussu teirra likamligu førleikar eru. Hetta hevur serligan týdning, tá havt verður í huga, at í Útnorðurøkinum ferðast ferðafólk í stóran mun til og í tí ókenda. Vitanin um, at grundreglurnar um atkomu verða virdar, hevur tí serliga stóran týdning fyri tey.”
Víst verður eisini á, at bóklingurin er ein vegleiðing, ið kann veita praktiska kunning um, hvussu atkoma til ferðavinnuhentleikar kann betrast, og við at leggja dent á at gera atkomu til ferðavinnuhentleikar til eitt aðalmál í hesum landafrøðiliga økinum, er vónin, at vegleiðingin kann vera grundarlagið fyri betri ferðavinnuumstøðum í árunum, sum koma.
Í bólkinum, sum gjørdu arbeiðið, vóru:
Birna Hreiðarsdóttir, Norm Consulting
Harpa Ingólfsdóttir, Gott aðgengi ehf
Ása Olsen, aðalskrivari í MBF
Theresa Turidardóttir, Visit Tórshavn
Peter Barfoed, Arkitekt maa, Tegnestuen Nuuk A/S


text:
Tíðindaskriv. 26.09.14
Kunning um Eysturoyar røktar-og ellisheim í Runavík.
Sum partur av yvirtøkuni av eldraøkinum eru Eystur-, Fuglafjarðar-, Runavíkar-, Nes- , Sjóvar-, Eiðis- og Sunda kommunu komnar ásamt um, at Eysturoyar røktar og ellisheim frá 01.01.15 verður partur av
eldraøkinum hjá Skálafjarðarsamstarvinum, t.v.s. Runavíkar-, Nes- og Sjóvar kommunum. Kommunurnar hava samtykt, at sjálvsognarstovnurin verður avtikin pr. 01.01.15 og at Eysturoyar røktar- og ellisheim hareftir verður ogn hjá Skálafjarðarsamstarvinum. Broytingarnar í ognarviðurskiftunum viðføra ongar broytingar hjá búfólkunum á ellisheiminum.


text:
- Tíðindi, mentan og ítróttur
Birna Brjánsdóttir: Týsdagin byrjar rættarmálið
Týsdagin byrjar revsimálið í rættinum í Reykjavík móti 30 ára gamla manninum, sum er ákærdur fyri at hava dripið 20 ára gomlu Birnu Brjánsdóttir
Eitt av prógvunum hjá løgregluni móti 30 ára gamla manninum er, at blóð, sum stavar frá Birnu Brjánsdóttir, varð funnið í bilinum, sum hann hevði leigað.
Ákærin sigur við blaðið, Sermitsiaq, at rættarmálið fer helst at vara millum tríggjar og fimm rættar-dagar.
Men eftir fyrsta rættarfundin væntar hon ikki, at nakar rættarfundur verður aftur fyrr enn í august.
Noktar seg sekan
Ein tulkur verður, sum skal tulka tað, sum grønlendingurin sigur, tá hann avhoyrdur í rættinum.
30 ára gamli maðurin noktar seg framvegis sekan. Hann hevur áður í avhoyringum játtað, at hann koyrdi bilin, har blóð var funnið.
Nakrir av manningini á Polar Nanoq verða eisini avhoyrdir í rættinum.
Birna Brjánsdóttir hvarv tíðliga leygarmorgunin, 13. januar. Eina góða viku seinni varð hon funnin deyð.
Ein tyrla fann líkið av henni í sjóvarmálannum nær Selvogsvita vestanfyri Thórlakshøfn, 50 kilometrar sunnanfyri Reykjavík.
Fáar dagar eftir at hon hvarv vórðu tveir av manningin á grønlendska trolaranum, Polar Nanoq, handtiknir. Annar var tó fríkendur fyri allar skuldsetingar og latin leysur aftur.


text:
Aðalskrivarin í norðurlendska ráðharraráðnum, Dagfinn Høybråten, hevur avgjørt, at stjórin fyri Norðurlandahúsið í Føroyum Sif Gunnarsdóttir heldur fram næstu fýra árini.
Skipanin fyri slík norðurlendsk størv sum estjórastarvið í Norðurlandahúsinum er, at tey vera sett fyri fýra ár. Tó ber til at fáa starvið longt, um báðir partar ynskja tað. Fleiri stjórar í Norðurlandahúsinum hava sitið tvær setur, og tað verður so eisini galdandi fyri Sif Gunnarsdóttir.
Sif Gunnarsdóttir hevur verið stjóri síðan 2012.
Í fráboðan frá norðurlendska ráðharranum verður sagt, har Dagfinn Høybråten er aðalskrivari, at Sif Gunnarsdóttir hevur gjørt eitt frálíkt arbeiði.
- Sif Gunnarsdóttir hevur ment virksemið hjá Norðurlandahúsinum, serliga tá ið um ræður at náa nýggjar brúkarabólkar, givið húsinum eitt altjóða útsýni, seta fokus á børn og ung, umframt javnstøðuna. Og framum alt dregur stovnurin Norðurlond til Føroya. Virksemið í Norðurlandahúsinum hevur høga dygd, og húsið er umbiðið stað at sýna fram og spæla í.
Sif Gunnarsdóttir verður stjóri fram til 1. januar 2020.


text:
Ung í Føroyum var heilt frá fyrstan tíð hugsa sum ein møguleiki hjá ungum fólkum at menna sínar listarligu gávur við at fáa íblástur frá yrkislistafólki og javnaldrandi ungum við somu áhugamálum. At ung listafólk hittust og skaptu nakað einastandandi í felag og kanska fingu íblástur til at lata listina fáa størri part í teirra vaksna lívið, ja, kanska hjálpti teimum at velja list sum lívsleið.
Nú 16 ár seinni er greitt, at nógv, ið tóku lut á fyrstu stevnunum, framvegis fáast við list á ein ella annan hátt. Vit kunnu t.d. nevna Eivør Pálsdóttir og Heiðrik av Heygum, sum bæði vóru við á fyrstu stevnuni í 2001.
Á stevnuni í 2018 eru vit so heppin at hava ikki minni enn tríggjar fyrrverandi UíF’arar í leiðarahópinum.
Birna Heinesen hevur verið á stevuni nógvar ferð. Fyrst sum luttakari, síðani sum stórasystkin, sum hjálpari hjá verkætlanarleiðarunum og at enda sum samskipari av felagssýningini. Nú hon hevur lokið prógv í dramatrugi, er hon flutt heim til Føroyar og hevur loyst Hedvig Westerlund-Kapnas av í verkætlanarleiðarasessinum, meðan Hedvig er uttanlanda í arbeiðsørindum nøkur ár.
Sámal Blak var luttakari á stevuni í 2001. Hann er nú myndlistafólk og altjóða viðurkendur pallsniðgevi og arbeiðir kring allan heimin at seta upp stórar operur og sjónleikir. Hann býr nú í Føroyum og fer fyri aðru ferð at leiða myndlistaverkstovuna á Ungum í Føroyum 2018.
Katya R.D. Nielsen var luttakari á aðru stevuni í 2003. Har tók hon lut í dansiverkstovuni og hevur síðani dansa seg inn á týðandi skúlar og verkætlanir. Nú býr hon aftur í Føroyum og skal leiða Dansiverkstovuna á Ungum í Føroyum 2018.


text:
Apotek er vælkomið í miðbýin
17. juni 2016
Apotekið má rinda marknaðarprís til Tórshavnar Kommunu
Eg havi einki ímóti, at Tórshavnar Kommuna (TK) nú ætlar at leiga út eitt hølið til apotek í miðbýnum. Eg heilsi tí ætlanini vælkomnari, sum alt annað, ið kann viðvirkað til økt virksemi í miðbýnum og gera býin meira lívligan uppá ymsar mátar.
Tá tað er sagt, skal eg viðmerkja, at Apoteksverk Føroya er ein landsstovnur og hevur inntøkufíggjað virksemi, og eigur tí ikki at fáa sersømdir frá TK, men rinda tann leiguprís, sum onnur noyðast at rinda.
Eg haldi, at vit eiga ikki at hava fleiri leiguprísir, alt eftir hvør leigarin er, og soleiðis geva nøkrum framíhjárætt ella gera mismun á teimum, sum vilja leiga frá kommununi – hendir tað, gerst talan um ein fjaldan stuðul.
Tað er henda ólíkað viðgerð og vantandi meginreglur, sum eg eri ímóti.
Apotekið kemur oman í miðbýin, tað er heilt vís til stóra gleði fyri nógv fólk, tað havi eg einki ímóti.
Apotekið eigur bara at rinda vanligan marknaðarprís - alt annað er kappingaravlagandi.
Annfinn Brekkstein
Býráðslimur í Tórshavnar Kommunu fyri Sambandsflokkin
RN
Aftur


text:
Undirtøkan var góð til fundin tá Bókasavnið í Nes kommunu og Bókasavnið við Løkin í samstarvi høvdu boðað til stovnandi fund av lesiringum hóskvøldið 14. november. Eini 20 áhugaði fólk møttu og teknaðu seg til lesiringar.
Fyrst var greitt frá og tosa um, hvussu lesiringar vanliga virka. Av tí at vit vóru so væl møtt, valdu vit at býta okkum í tríggjar bólkar, serliga eftir áhugamálum. Vit hava ein bólk, sum vit fyribils kalla ´Norðurlendskar samtíðarbókmentir´og tveir bólkar, sum vit hava givið heitið ´Tann góða bókin´.
Síðani komu nógv uppskot til bøkur at lesa. Avgjørt var at áseta fyrstu bókina hjá hvørjum lesiringi, og síðani taka avgerð um tær næstu seinni.
Lesiringurin ´Norðurlendskar samtíðar bókmentir ´ lesur Profeterne i Evighedsfjorden, sum Kim Leine hevur skrivað.
Tann eini lesiringurin, sum kallast ´Tann góða bókin´ lesur Projekt Rosie, sum Graeme Simsion hevur skrivað.
Annar lesiringurin, sum kallast ´Tann góða bókin´ lesur Jeg er Malala, sum Malala Yousafzai hevur skrivað.
Nú fara bókasøvnini at hjálpa til at fáa hendur á bókunum, so vit kunnu byrja at lesa skjótast gjørligt. Av tí at jólastákan stendur fyri framman, var avgjørt at vit hittast næstuferð at tosa um bøkurnar eftir jól. Vit avtalaðu at allir bólkarnir hittast á Bókasavninum í Nes kommunu (í Tofta skúla) hóskvøldið 9. januar 2014, klokkan 19.00 til 21.00.
Framvegis pláss fyri fleiri luttakarum
Lesiringarnir eru ikki fullteknaðir, so øll eru framvegis vælkomin at vera við. Setið tykkum í samband við Svend Højgaard á Bókasavninum við Løkin á telefon 288900 ella teldupost: svend@runavik.fo
EksternLeinkja1: http://lokin.fo/tidindi/triggir-nyggir-lesiringar-og-enn-er-plass/


text:
Ann ger millummálan kláran.
-
Heiti: í Barnagarðinum á SvangaskarðiStað: ToftirFrágreiðing: Ann ger millummálan kláran.
-
Heiti: 4.a í Skúlanum við LøkinStað: RunavíkFrágreiðing: Mitt í føroysktímanum stillaðu næmingarnir í 4.a upp til myndatøku.
Mitt í føroysktímanum stillaðu næmingarnir í 4.a upp til myndatøku.
-
Heiti: Nøkur av starvsfólkunumStað: TórshavnFrágreiðing: Nøkur av starvsfólkunum í Sýnshøllini.
Nøkur av starvsfólkunum í Sýnshøllini.
-
Heiti: Verts synirnir á altanuni hjá vertsfamiljuniStað: FuglafjørðurFrágreiðing: Myndin er av Asbjørn Weihe og Pól Hans Joensen Fuglafjørður sum bakgrund
Myndin er av Asbjørn Weihe og Pól Hans Joensen Fuglafjørður sum bakgrund
-
Heiti: biltúr við morris mini :)Stað: SørvágurFrágreiðing: Ein biltúrur við einum 40 ára gomlun morris mini og perla slapp við
Ein biltúrur við einum 40 ára gomlun morris mini og perla slapp við
-
Heiti: 4-ára føðingardagurStað: HoyvíkFrágreiðing: Miðlingastovan í føðingardag heima hjá Bjarna.
Miðlingastovan í føðingardag heima hjá Bjarna.
-
Heiti: Myndatøka á SSD 11.11.11 kl. 11.11Stað: TórshavnFrágreiðing: Nøkur luttakandi á skeiðnum Búskapur og samfelag á Søgu- og samfelagsfdeildini á Fróðskaparsetur Føroya. Kl. 11.11 snúði tað seg mest um at taka myndir :)
Nøkur luttakandi á skeiðnum Búskapur og samfelag á Søgu- og samfelagsfdeildini á Fróðskaparsetur Føroya. Kl. 11.11 snúði tað seg mest um at taka myndir :)
-
Heiti: TashaStað: KirkjaFrágreiðing: Tasha á beiti
Tasha á beiti
-
Heiti: Siti og tekni...Stað: NorðagøtaFrágreiðing: Myndin er tikin í stovuni hjá foreldrunum...
Myndin er tikin í stovuni hjá foreldrunum...
-
Heiti: á salonginiStað: TórshavnFrágreiðing: Elin og Jón er til arbeiðis á salongini í kjallaranum. Rita(hundurin) er sum vanliga altíð við.
Elin og Jón er til arbeiðis á salongini í kjallaranum. Rita(hundurin) er sum vanliga altíð við.
-
Heiti: DunnuhylurinStað: VágurFrágreiðing: Her kemur myndin úr dunnuhylinum hin 11. nov. 2011 kl. 11.11!
Her kemur myndin úr dunnuhylinum hin 11. nov. 2011 kl. 11.11!
-
Heiti: StarvefelagirStað: MiðvágurFrágreiðing: Starvsfelagir fyrireikað fundarskrá
Starvsfelagir fyrireikað fundarskrá
-
Heiti: Brilluhandilin Skilling í SMSStað: TórshavnFrágreiðing: Handilskona í brilluhandlinum Skilling í SMS
Handilskona í brilluhandlinum Skilling í SMS
-
Heiti: Í skúlaStað: SandurFrágreiðing: 1. flokkur hoyrir søguna Lyklablomstrið
1. flokkur hoyrir søguna Lyklablomstrið
-
Heiti: Edit-suitaStað: TórshavnFrágreiðing: Klippirúm í sjónvarpinum (KVF)
Klippirúm í sjónvarpinum (KVF)
-
Heiti: Eg og vinurin StructureStað: TórshavnFrágreiðing: Meðan starvsfelagnir renna runt og taka myndir, deildu eg og Structure komandi arbeiðsuppgávurnar út
Meðan starvsfelagnir renna runt og taka myndir, deildu eg og Structure komandi arbeiðsuppgávurnar út
-
Heiti: 6 ára føðingardagurStað: TrongisvágurFrágreiðing: Bjarta fylti 6 ár, og her er barnagarðurin hjá henni komin heim til hana í føðingardag :O)
Bjarta fylti 6 ár, og her er barnagarðurin hjá henni komin heim til hana í føðingardag :O)
-
Heiti: Steinatún kl 11.11Stað: TórshavnFrágreiðing: Mynd tikin av steinatúni kl 11.11 tann 11.11.11
Mynd tikin av steinatúni kl 11.11 tann 11.11.11
-
Heiti: menn til arbeiðisStað: VestmannaFrágreiðing: stoypa fundament til eina turbinu, sum drekkivatni til Vestmanna skal renna ígjøgnum
stoypa fundament til eina turbinu, sum drekkivatni til Vestmanna skal renna ígjøgnum
-
Heiti: Sæunn Símunardóttir HansenStað: RunavíkFrágreiðing: Sæunn spælir á gólvinum við ballónir, sum babba hevur blást upp, tí beiggin, Jóannes S. Hansen, fyllir 5 ár í dag 11.nobember 2011.
Sæunn spælir á gólvinum við ballónir, sum babba hevur blást upp, tí beiggin, Jóannes S. Hansen, fyllir 5 ár í dag 11.nobember 2011.
-
Heiti: Starvsfólk í LøgtinginumStað: TórshavnFrágreiðing: Vit taka okkum eina pausu, kl. 11.11 fyri at taka eina mynd. Vit fyrireika annars tað at nýggja Tingið verður sett í morgin 12.11.2011
Vit taka okkum eina pausu, kl. 11.11 fyri at taka eina mynd. Vit fyrireika annars tað at nýggja Tingið verður sett í morgin 12.11.2011
-
Heiti: VenjingarskúlinStað: TórshavnFrágreiðing: Allir næmingar og starvsfólk í Venjingarskúlanum vóru saman uttan fyri skúlan kl. 11.11
Allir næmingar og starvsfólk í Venjingarskúlanum vóru saman uttan fyri skúlan kl. 11.11
-
Heiti: LøgreglanStað: TórshavnFrágreiðing: Vakthavandi
Vakthavandi
-
Heiti: Mikkjal Pauli og Jon (hvittklæddur)Stað: AðrastaðniFrágreiðing: Forkanningar eftir kolvetni fraland Antalya, Turkalandi. Vidlikahalda skip og utgerd og kanna sama.
Forkanningar eftir kolvetni fraland Antalya, Turkalandi. Vidlikahalda skip og utgerd og kanna sama.
-
Heiti: Barnagarðurin LítlifløtturStað: StrendurFrágreiðing: 11.11.11 kl. 11:11 samlaðust øll á stovninum til eina felagsmynd
11.11.11 kl. 11:11 samlaðust øll á stovninum til eina felagsmynd
-
Heiti: 2 fittar diddur, sum gleða seg til jólaStað: NorðoyriFrágreiðing: Miriam og Karita Hávarsá sita og hyggja í BR blæðið, og gera sær ynskjulista til jóla!
Miriam og Karita Hávarsá sita og hyggja í BR blæðið, og gera sær ynskjulista til jóla!
-
Heiti: Chill heimaStað: TórshavnFrágreiðing: Panikk tá klokkan bleiv 11.11, at eg kom til at taka myndina kl 11.11.29 ;)
Panikk tá klokkan bleiv 11.11, at eg kom til at taka myndina kl 11.11.29 ;)
-
Heiti: Vøggustovubørn á býlingahúsið á TernuryggiStað: TórshavnFrágreiðing: Vit eta matpakka
Vit eta matpakka
-
Heiti: Starvsfólk hjá Landsverki í fíggjarmálaráðnumStað: TórshavnFrágreiðing: Ein partur av Landsverki á skeið í leiðslukinningarskipan.
Ein partur av Landsverki á skeið í leiðslukinningarskipan.
-
Heiti: FloksmyndStað: HovFrágreiðing: 2.x í miðnámsskúlanum í Hovi nýtti høvið til at taka eina felagsmynd í landalæru tímanum.
2.x í miðnámsskúlanum í Hovi nýtti høvið til at taka eina felagsmynd í landalæru tímanum.
-
Heiti: Nøkur av starvsfólkunum í InnlendismálaráðnumStað: TórshavnFrágreiðing: Myndin tikin uttanfyri Innlendismálaráðið 11/11-2011 kl. 11.11
Myndin tikin uttanfyri Innlendismálaráðið 11/11-2011 kl. 11.11
-
Heiti: 11 Y í Handilsskúlanum TórshavnStað: TórshavnFrágreiðing: 11 Y hevði støddfrøði 11.11.11 kl 11.11, men tóku okkum tó tíð at taka eina felagsmynd.
11 Y hevði støddfrøði 11.11.11 kl 11.11, men tóku okkum tó tíð at taka eina felagsmynd.
-
Heiti: Familian fremstStað: KlaksvíkFrágreiðing: Maðurin er maskinstjóri á LookNorth, so har samlaðu vit familjuna við myndum á mynd, Rókur, Ørvur Emma og Lukas eru við sínum familjum í DK, men vit bíða trúføst eftir teimum her, inntil tey koma heimaftur.
Maðurin er maskinstjóri á LookNorth, so har samlaðu vit familjuna við myndum á mynd, Rókur, Ørvur Emma og Lukas eru við sínum familjum í DK, men vit bíða trúføst eftir teimum her, inntil tey koma heimaftur.
-
Heiti: Brúdleyp á RáðhúsinumStað: TórshavnFrágreiðing: Laila Kristina Ludvig Tihekari og Niels Jacob Jensen vórðu vígd kl 11:11 tann 11.11.11 á Ráðhúsinum í Havn av Heðini Mortensen, borgarstjóra.
Laila Kristina Ludvig Tihekari og Niels Jacob Jensen vórðu vígd kl 11:11 tann 11.11.11 á Ráðhúsinum í Havn av Heðini Mortensen, borgarstjóra.
-
Heiti: Risin og KellinginStað: EiðiFrágreiðing: Fjalltúrur við Steffansklyv undir Slættaratindi uml. kl. 11, 11.11.11.
Fjalltúrur við Steffansklyv undir Slættaratindi uml. kl. 11, 11.11.11.
-
Heiti: pf. Sofus M. Jakobsen, ráðgevandi verkfrøðingarStað: TórshavnFrágreiðing: Starvsfólk ið vóru til arbeiðis í dag tann 11.11.11 kl 11.11
Starvsfólk ið vóru til arbeiðis í dag tann 11.11.11 kl 11.11
-
Heiti: 6. flokkur hevur náttúru & tøkniStað: VestmannaFrágreiðing: Við "Harusetrið". Á túrinum leitaðu vit eftir serligum steinum :)
Við "Harusetrið". Á túrinum leitaðu vit eftir serligum steinum :)
-
Heiti: 9. fl. hevur lívfrøðiStað: TvøroyriFrágreiðing: Evnið er kynsbúning :)
Evnið er kynsbúning :)
-
Heiti: Løtumynd úr HoyvikStað: HoyvíkFrágreiðing: Sámal og Elinborg
Sámal og Elinborg
-
Heiti: Menningarlonin á LandssjúkrahúsinumStað: TórshavnFrágreiðing: 3 av teimum starvsfólkunum, ið dagliga húsast á menningarlonini. Frá vinstru Poula, Guðrið og Gyða
3 av teimum starvsfólkunum, ið dagliga húsast á menningarlonini. Frá vinstru Poula, Guðrið og Gyða
-
Heiti: BýarmyndStað: TórshavnFrágreiðing: Myndin er tikin úr vindeyganum á skrivstovuni hjá Realinum tann 11.11.2011 kl. 11.11
Myndin er tikin úr vindeyganum á skrivstovuni hjá Realinum tann 11.11.2011 kl. 11.11
-
Heiti: AB-vøllurinStað: ArgirFrágreiðing: Myndin er tikin av terrassuni
Myndin er tikin av terrassuni
-
Heiti: Björk venur orgulStað: NorðagøtaFrágreiðing: er og venur orgul í Götu kirkju. Spælir triðja sats í voluntary 8 eftir John Stanley har. :)
er og venur orgul í Götu kirkju. Spælir triðja sats í voluntary 8 eftir John Stanley har. :)
-
Heiti: Starvsfólk á Ellis og røktarheiminum í RunavíkStað: RunavíkFrágreiðing: Starvsfólkid sum starvast í køkinum á Ellisheiminum í Runavík
Starvsfólkid sum starvast í køkinum á Ellisheiminum í Runavík
-
Heiti: Til arbeiðis í MiðlahúsinumStað: TórshavnFrágreiðing: Dagsins forsíða á Sosialinum er gjørd, og blaðið farið til prentingar
Dagsins forsíða á Sosialinum er gjørd, og blaðið farið til prentingar
-
Heiti: je :)Stað: VágurFrágreiðing: mamma tók bílati kl. 11:11
mamma tók bílati kl. 11:11
-
Heiti: MorgunstundStað: VestmannaFrágreiðing: Her siti eg saman við ommu, abba og langommu, vit hyggja eftir donskum morguntíðindum. Vit fyrireika brúlleyp, so hetta var ein still stund áðrenn vit byrjaðu at stákast :)
Her siti eg saman við ommu, abba og langommu, vit hyggja eftir donskum morguntíðindum. Vit fyrireika brúlleyp, so hetta var ein still stund áðrenn vit byrjaðu at stákast :)
-
Heiti: Arbeiði í VestmannaStað: VestmannaFrágreiðing: Aksel á Bøgarði (Kalbak) til arbeiðis í Vestmanna
Aksel á Bøgarði (Kalbak) til arbeiðis í Vestmanna
-
Heiti: Næmingar og starvsfólk á Tekniska Skúlanum í TórshavnStað: TórshavnFrágreiðing: ...har hugskot gerast veruleiki
...har hugskot gerast veruleiki
-
Heiti: 4. aStað: MiðvágurFrágreiðing: 4. a í Miðvágs-Sandavágsskúla
4. a í Miðvágs-Sandavágsskúla
-
Heiti: Karina í skrivstovu síniStað: TórshavnFrágreiðing: Ein vanligur arbeiðsdagur í Námi.
Ein vanligur arbeiðsdagur í Námi.
-
Heiti: Karavella-bloggStað: TórshavnFrágreiðing: Eg skrivi blogg um mína Listaleypa-turnée við Karavella Marionett-Teatur, sum júst er yvirstaðin. Leinkjan er: http://karavella-marionett.blogspot.com/
Eg skrivi blogg um mína Listaleypa-turnée við Karavella Marionett-Teatur, sum júst er yvirstaðin. Leinkjan er: http://karavella-marionett.blogspot.com/
-
Heiti: Søludeildin hjá Atlantic AirwaysStað: SørvágurFrágreiðing: Vit eru til arbeiðis, og fáa okkum eina fríløtu, til at takað mynd til Manntal.
Vit eru til arbeiðis, og fáa okkum eina fríløtu, til at takað mynd til Manntal.
-
Heiti: Elvira spælurStað: VágurFrágreiðing: Elvira sum er 9 mánaðir, er akkurát vaknað. Mamma skundaði sær at taka mynd av henni meðan hon sat á gólvinum og spældið.
Elvira sum er 9 mánaðir, er akkurát vaknað. Mamma skundaði sær at taka mynd av henni meðan hon sat á gólvinum og spældið.
-
Heiti: Stjórin til arbeiðisStað: LeirvíkFrágreiðing: Stjórin á EFFO í Leirvík er altíð til arbeiðis :-)
Stjórin á EFFO í Leirvík er altíð til arbeiðis :-)
-
Heiti: námsfrøðingurStað: TórshavnFrágreiðing: vit vóru tvær heima, sum fingu tað hugskot at vísa 11 ljós og eina klokku.Hetta í samband við at myndin skuldi takast kl 11.11.
vit vóru tvær heima, sum fingu tað hugskot at vísa 11 ljós og eina klokku.Hetta í samband við at myndin skuldi takast kl 11.11.
-
Heiti: KJ HydralikStað: FuglafjørðurFrágreiðing: á Kambsdali
á Kambsdali
-
Heiti: VinnumálaráðiðStað: TórshavnFrágreiðing: Starvsfólk í Vinnumálaráðnum
Starvsfólk í Vinnumálaráðnum
-
Heiti: Úr Viðarlundini í MiðvágiStað: MiðvágurFrágreiðing: Nýggj gróðurseting
Nýggj gróðurseting
-
Heiti: Á MentamálaráðnumStað: TórshavnFrágreiðing: Próvstovan í Mentamálaráðnum - Har sum hjartarúm er, er eisini húsarúm
Próvstovan í Mentamálaráðnum - Har sum hjartarúm er, er eisini húsarúm


text:
ÍSB skipar fyri spennandi skeiði
ÍSB bjóðar til skeið um ítrótt fyri fólk við tarni
Tað gleðir okkum at bjóða øllum til eitt skeið sunnudagin 24 oktober í ÍSF-húsinum, Gundadalur.
Skeiðið, sum skal geva okkum íblástur í dagliga arbeiðinum, byrjar kl 13.00 og er liðugt kl 19.00
Tað er danin Ulrik Brøgger Balle, ið kemur at halda skeiðið. Hann hevur áður hildið venjaraskeið fyri ÍSF.
Skeiðið er breitt, og er ætlað øllum, ið onkursvegna vara av ítrótti fyri brekað, tað veri seg venjarar, leiðarar, stuðlar, foreldur og onnur.
Vit gleða okkum at síggja teg á skeiðnum.
Tilmelding er á tlf 31 75 79 ella isb@isb.fo. Freistin er fríggjadagin 15. oktober
Ein lýsing av skeiðnum er at síggja HER
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Hevur tú eitt hugskot, eina verkætlan ella eina fyritøku?
Týsdagin 7. mars kl 19:00 verða Íverksetarahúsið og Vinnuframi í Vestmanna við ráðgeving og kunning um stuðulsmøguleikar, upplýsa Íverksetarahúsið og Vinnuframi í skrivi sent miðlunum.
Tiltakið byrjar við at Íverksetarahúsið stutt greiðir frá hvørja ráðgeving Íverksetarahúsið kann geva, og Vinnuframi kunnar um møguleikar fyri stuðli. Eftir framløgurnar er lagt upp til ein-til-ein prát har møguleiki er at seta spurningar og at fáa prát við Íverksetarahúsið og Vinnuframa.
Hugsar tú um at gerast sjálvstøðugur, ella hevur tú egna fyritøku, og hevur brúk fyri at fáa greiðu á ymiskum viðurskiftum, hevur tú møguleika at koma á staðið og fáa svar uppá flestu spurningar í hesum sambandi.
Tað var í fjør at tiltakið “Íverksetan á ferð” fór av bakkastokki, og var undirtøkan somikið stór at ætlanin er at halda fram at bjóða hesa kunning og ráðgeving runt landið. Við tiltakinum vilja Íverksetarahúsið og Vinnuframi nevniliga geva íverksetarum og vinnurekandi, sum sita runt umkring í landinum, møguleika til andlit- til-andlit ráðgeving á staðum. Eisini er tiltakið eitt gott høvi at fáa fatur á møguligum íverksetarum, sum í gerandisdegnum ikki hava lætta atgongd til ókeypis ráðgeving og sparring.
Tiltakið, sum er ætlað øllum við áhuga fyri íverksetan verður týsdagin 7. mars frá kl. 19:00 til 20:30 í Miðhøllini skúlanum í Vestmanna.
Kaffi og annað gott verður at fáa og tiltakið er ókeypis. Øll eru hjartaliga vælkomin.


text:
Vit hava gjørt eitt konsept til at menna starvsfólk við praktiskum venjingum og avbjóðingum. Okkara førleikar at geva starvsfólkum avbjóðingar, har tey “fara út um trygdargeiran” eru persónliga gevandi og mennandi fyri virkið.
Vit seta eina toymismenningarskrá saman eftir ynski og tørvi hjá virkinum. Við okkara drúgvu royndum at arbeiða við starvsfólkamenning í praksis, vegleiða vit um eina skrá. Við støði í HPT-fyrilestri skipa vit fyri praktiskum venjingum, har vit eygleiða og eftirmeta luttakaranar.
Onnur faklig innlegg kunnu vera partur í skránni.
Ein starvsfólkdag kann eitt tema, sum virkið arbeiðir við, vera partur í skránni., t.d. trygd, optimering av arbeiðsgongdum, virðisgrundarlag o.a.
Virðisgrundarlagið hjá virkinum er ofta partur av skránni. Soleiðis gera vit virðisgrundarlagið livandi, so tað festir seg í upplivingum.
Við orðunum hjá Kierkegaard í huga,
Soleiðis hugsa vit eisini at okkara frálæra kjølfestir seg.
Hevur virkið einki formaliserað virðisgrundarlag, kunnu vit saman við starvsfólkunum menna eitt virðisgrundarlag,
Praktiskar venjingar
Luttakararnir skulu loysa ymiskar praktiskar uppgávur, ið stimbra samskiftið og samstarv. Uppgávurnar kunnu vera at byggja konstruktion, loysa logiskar uppgávur, spurningar, samstarva um at finna fram til uppgávurnar.
GPS Adventure
Uppgávan er at styrkja samskiftið og fáa fatanina av, hvat skal til fyri at samskiftið er best/optimalt. Luttakaranir vera býttir upp í lið og kappast um at finna støð í býnum, har ein uppgáva skal loysast. Ein partur av toyminum vegleiðir tey, ið sita á einum ella øðrum stað.
Gourmettoymismenning
Toymismenning har vit fara aftur til upprunan at styrkja samstarvi. Við spennandi kulinariskum upplivingum, inspireraðar av tí norðurlendska og føroyska spískamarinum. Saman við kendum føroyskum kokkum eru okkara viðskiftafólk við í allari tilgongdini. Rávøran verður útvegað við veiðu, savnað ella heystað, og verður síðan hagreidd og virkað. Tiltakið endar við, at viðskiftafólkið velur bestu, vakrastu og mest spennandi rættir.
Alt fer fram í hugnaligum serføroyskum umhvørvi við 1. floks rávørum úr Føroyum.


text:
Hvussu nógv er eitt skinn í grind:
Í samband viđ at vit hava brúkt útrokningarhátttin at eitt skinn av grind er 50 kg tvřst og 25 kg spik, og sum Andras Joensen eisini brúkar í sínum útrokningarhátti, so upplýsir Doreta Bloch, at hon hevur gjřrt mátingar gjřgnum 32 hvalir og er komin fram til, at eitt skinn av grind svarar til 38 kg tvřst og 34 kg spik. Víst verđur til greinina The "Skinn" Values of Pilot Whales In the Faroe Islands - An Evaluation and a Corrective Proposal eftir Doretu Bloch og Martin Zacharariasen.
Hvussu stór er gávan vit fáa viđ grindini?
Andras Joensen, bóndi og grindaformađur í Klaksvík, gjřrdi 16. september 1999 eitt roknistykki, sum vísti á, hvussu stórt virđi grindin hevur fyri okkum fřroyingar.
Útrokningin er grundađ á eina grind, funnin á Borđoyavík 2. august 1999.
Merktir vórđu 196 hvalir svarandi til 2077 skinn
1 skinn er= 50 kilo tvřst og 25 kilo spik.
í pottin fara sostatt umleiđ 155.775 kilo
Heilsřluprísur: kr. 30,00 pr. kilo
Smásřluprísur: kr. 37,00 pr. kilo
Hvussu stór var gávan?
Bruttovirđi í smásřlu er:
155.775 kilo á kr. 37,00 = Kr. 5.763.675,00
Bruttovirđi í heilsřlu er:
155.775 kilo á kr. 30,00 = kr. 4.673.250,00


text:
- Tíðindi, mentan og ítróttur
Fiskimálaráðið hevur stóra ráðstevnu - í Malta
Fiskimálaráðið hevur í hesum døgum altjóða ráðstevnu, ikki í Føroyum, men í Valletta, høvuðsstaðnum í Malta.
Á ráðstevnuni viðgera oyggjasamfeløg møguleikarnar at gagnnýta havtilfeingi betur.
Endamálið er at virka fyri størri samstarvi og betri samskifti um verkætlanir, sum kunnu stuðla búskaparmenning í oyggjasamfeløgum.
Ætlanin er at finna nýggjar vinnur og marknaðir.
Nógv lond eru við á ráðstevnuni, og har eru eisini FAO og ES.
Ólavur, Sissal og Høgni
Ólavur Gregersen frá Ocean Rainforest fer at leggja fram royndirnar við taraframleiðslu, og Sissal Kristiansen greiðir frá royndunum at gera mótaklæði burtur úr eitt nú tara og fiskaskræðu.
Í morgin verður Høgni Hoydal, landsstýrismaður, fundarstjóri á fundi, sum skal taka støðu til, hvussu ráðstevnan kann geva íblástur til framhaldandi samstarv.
Ráðstevnan, sum eitur so mikið sum Large Ocean Nations Forum on Blue Economy er komin í lag, tí Fiskimálaráðið hevði formansskapin í norðurlendska fiskivinnusamstarvinum í 2015.
Norðurlendska ráðharraráðið, Norrønt Atlantssamstarv, stytt NORA, Matvøru- og landbúnaðarfelagsskapurin hjá ST, tað er FAO, og bretska Commonwealth stuðla ráðstevnuni.
Sí eisini


text:
Í mars mánað fór Vágs kommuna undir skipan við vælkomstpakkum til nýggjar borgarar, sum flyta í Vágs kommunu.
Drekkivatnið reint aftur
Seinastu royndirnar av drekkivatninum frá Vágs kommunu, vísa, at ongar bakteriur eru í vatninum og er tí ikki neyðugt at kóka vatnið.
Les meiri
Kommunulækna avgreiðslan 12. – 15. november 2013
Vegna skeiðsvirksemið er eingin kommunulæknaviðtala í Vági frá 12. til 15. november 2013.
Tryggari ferðsla í Vági í morgun tímunum
Ferðslunevndin hjá Vágs kommunu hevur í vikuni tikið stig til at bøta um ferðslutrygdina á høvuðsvegnum gjøgnum Vág í morgun tímunum.
Nýtt grønt átak í Vágs kommunu
Í morgin, tórsdagin 7. nov. verður grønt átak fyri kommunalu stovnarnar í Vágs kommunu.


text:
Nógv halda, at tað at skriva bara er um at skapa tekstin, rætta hann til, prenta hann og geva hann út. Soleiðis er ikki. Ein stórur partur av rithøvundavirkinum og verkinum er, at hann verður lisin upp fyri almenninginum. Ymiskt er, hvussu væl fólk duga at lesa upp ein tekst. Tað er bara Tóroddur Poulsen, sum kann lesa upp yrkingarnar hjá Tóroddi. Tær eru so mikið tætt knýttar at hansara máta at lesa yrkingarnar hart at lesur onkur annar yrkingarnar, missa tær røddina og í summum førum innihaldið við. Sama er galdandi fyri yrkingarnar hjá Carl Jóhan Jensen. Tann maskinbyrsuupplesturin, sum eyðkennir upplesturin hjá Carl Jóhan Jensen er ikki til at taka.
Fyri nøkrum árum síðani, tóku vit á Vencli upp nakrar upplestrar. Onkran hava vit lagt út her. Millum aðrar hesar:
Og so fingu vit sendandi ein av mínum yndisupplestrum av einum ótrúliga undirvurderaðum og lítið sæddum rithøvundi, ið eitur Peter Bichsel. Bichsel var føddur í 1935, og hann er partur av bómentabólkinum Gruppe Olten. Í 1969 gav hann út smásøgusavnið Kindergeschichten. Úr hesum savninum týddi Hugin Eide fýra undurfullar smásøgur, sum stóðu í Vencli øðrum. Tað, sum eisini hendi var, at Hugin Eide sjálvur las søguna “Jodok letur heilsa” upp á film, sum hann sjálvur tók upp. Tað er rár hending, at ein so góð søga verður so væl upplisin.
Njótið Hugan Eide. Hann verður ikki tikin.
OMR


text:
Juvel II til umvælingar í Hirtshals
Trúboðanarskipið Juvel II liggur í løtuni í Hirtshals, har ymsar ábøtur verða framdar.
Fleiri menn úr Føroyum hava verið í Hirtshals seinastu tíðina fyri at hjálpa til við hesum arbeiði
Eftir ætlan skal báturin leigast út frá 1. apríl. Nógv er at gera umborð, so øll handalig hjálp og stuðul annars er vælkomin. Í juni verður aftur farið undir missiónssigling í Grønlandi.
Ein av uppgávunum hjá arbeiðsmonnunum, sum eru í Hirtshals í hesum døgum, er at gera tað meiri rúmsátt hjá fólki at koma umborð, tá ið møti verða hildin í Grønlandi.
Mynd: Juvel II á Toftum 28.03.2009
kelda: 123.fo


text:
Birna Jacobsen frá Norðurlandahúsinum skipar á bókamessuni fyri øllum praktiskum á básinum, ferðum og uppihaldi hjá rithøvundum, og ikki minst tá móttøkur eru, og borðreitt verður við føroyskum laksi og breyði.
Í International Rights Cetre stendur Jenny Johannessen fyri agentsamrøðum, sum undir navnin Farlit skulu fáa føroyskar bókmentir út í heim. Á mittastu myndini niðanfyri tosar hon við Tórodd Poulsen og niðasta myndini vísir, hvussu nógv feløg eru í International Rights Centre í Göteborg í ár.
Eisini føroyingar, sum búgva í Svøríki vitja føroyska básin og fáa eitt heimligt prát. Her er tað sjónvarpsfotografurin Jóhannes Danielsen, sum býr í Trollhättan og ger free lance upptøkur á bókamessuni fyri svenskt sjónvarp.
Svenska Britta Nygård, sum starvast í svenska Norrøna Felagnum í Stockholm, er ein gamal norðurlendskur vinur. Á norðurlendska pallinum helt hon fyrilestur um finnlandssvenskar rithøvundar. Eisini hon kom á føroyska básin at hoyra um føroyskar bókmentir og tiltøk. Umframt Brittu komu eisini svensku feðgarnir Inge og Esbjørn Knutsson til básin. Inge, ið kanska er besti týðari, ið nakrantíð hevur arbeitt við føroyskum teksti, hevur flutt fleiri føroyskar yrkjarar í svenskt mál.
Tað var Bertil Falk, sum í 1985 fór undir bókamessuna í Göteborg, fyrst og fremst fyri lærarar og bókavørðar. Síðani er messan vaksin og er í dag stórsta bókmentatiltak í Norðanlondum og næststórsta bókamessa í Evropa. Bara bókamessan í Frankfurt er størri. Niðanfyri sæst Bertil Falk saman við Bjørn Kalsø, Tóroddi Poulsen og Guðruni Gaard á føroyska básinum.
At hava vællýsta móttøku er týdningarmikið fyri føroyska básin og øll tey, sum her eru. Tá koma fólk framvið og fáa nærri at vita um alt tað, tey hava hug at spyrja um, føroyskum bókmentum viðvíkjandi.
So eru stundir at lesa fyri svenskum stevnugestum. Carl Johan og Tórddur skulu báðir lesa yrkingar í Seminarhøllini. Carl Johan lesur á donskum og føroyskum úr savninum September í bjørkum sum kanska eru bláar, sum forlagið Torgard hevur givið út á donskum undir heitinum September i birke som måske er blå. Tóroddur lesur á raffineraðum svenskum, mestsum finnlandssvenskum, úr søvnunum Utsyn og Eygnaholur, haðani vit eisini hoyra eina føroyska.
Stundir eru eisini at ganga í stóru bókmentahallunum í Göteborg og forvitnast. Mest áhugaverdur er norski Per Øystein Roland, sum er fakbókaráðgevi í Norla. Hann hevur til uppágvu at svara øllum spurningum hjá norskum rithøvundum, sum vilja út í heim, og hinvegin eisini teim spurningum, vit sum føroyingar kunnu seta, antin tað snýr seg um at finna fram til eina bók, sum er verd at týða til føroyskt, ella at fáa samband við norsk forløg, sum hava huga at geva út føroyskar bókmentir á norskum.
Hóast bókastevnan er norðurlendsk í allar mátar, eru ikki øll so fegin um norðurlendska tankan. Nakrir skúlanæmingar er sannførdir um at fólksligi norðurlendski tankin, so sum vit kenna hann úr norrønu feløgunum, langt síðani er deyður og grivin.
Men lív er á hvørjum bási í Göteborg. Serliga lívligt er kring kókibøkurnar. Har spruttar úr hvørjari grýtu og tú ivast, um tú ert í eini sjónvarpssending, til tú sært at fremst á kókioynni, har stendur ein bók, ein nýggj kókibók. Sama er hjá smílandi svenska skerðgarðskokkinum.
Meðan kókibøkur standa sterkar í øllum londum - fyrsta dagin kemur ein nýggj føroysk í altjóða klassa - so standa journalistiskar bøkur eisini sterkar í Norðurlondum. Her eru tveir journalistar frá Dagens Nyheter, sum tosa um eina nýggja narrativa non fiction bók um Utøya, sum starvsfelagin til vinstru júst hevur skrivað. - Norðurlendsk viðurskifti hava lítlan áhuga í grannalandabókmentum. Tú skalt upp á tað stigið, sum Utøya hevur, sigur ein eygleiðari.
Ferðandi rithøvundarnir Görrel Espelund og Andreas Karlsson vísa mær bókina Kap till Kairo - anteckningar längs vägen. Bókin lýsir ferðina, tey gjørdu við Land Rover bilinum aftanfyri á myndini. Í dag stendur hann á bókamessuni sum ein kveiki hjá teimum, ið hava hug at ferðast.
So er bara at ganga runt og lata seg kveikja av ferðum og bókum á øllum básum í hesum larmandi melduri. Tóroddur vísir mær á eitt navn, eg ikki kendi áður. Tað er eysturríkski yrkjarin Friederike Mayröcker.
So ganga vit heim á hotellið á Odingatan, framvið Hasselbladsavninum og nøkrum kendum bilmerkjun, Ferrari og Porsche, og so einum ljósabláum lunnavagni, sum helst er hálva øld til aldurs.


text:
Vit hava bara bíða eftir til at hetta fór at henda. Føroya Pedagogfelag hevur greitt ført fram teirra ynskir og at javnstilla lønirnar á almenna arbeiðsmarknaðinum – og ynskja veruligar samráðingar. Men mótparturin, Fíggjarmálaráðið og Kommunala Arbeiðsgevarafelagið, sum áður hava givið til kennar, at júst námsfrøðingar skulu hava eitt lønarlyft, nú roynir at koma við øllum umberingum fyri at hetta ikki ber til, tí 26 fakfeløg nú bíða til at koma til samráðingar. Karmurin er lagdur. Er hetta veruligar samráðingar?
Tað hevur verið togað aftur og fram – og støðan í dag er tann, at námsfrøðilga økið liggur næstan lami – og hetta er ikki ein støða nakur ynskir sær. Heldur ikki Føroya Pedagogfelag. Tað er mær ein gáta, at FMR og KAF ikki hevur brúkt tíðina uppá VERULIGA at samráðast ístaðin fyri at brúka tíðina uppá at draga felagið oman í Fasta Gerðarættin.
Trupult at samráðast við KAF og FMR saman
Limirnir í Føroya Pedagogfelag eru bæði alment og kommunalt settir. Kommunurnar hava ábyrgdina av dagstovnaøkinum og fíggjarmálaráðið hevur ábyrgdina av sokallaða serstovnaøkinum. Hetta ger eisini samráðingarnar truplari. Kommunurnar eru so nógvar og ymiskt er hvussu tey raðfesta dagstovnaøkið.
Ódámligar hóttanir
Í gjárkvøldið kemur so stjórin í Almannaverkin, Edvard Heen, við nøkrum sera ódámligum hóttanum. Stjórin í Almnanaverkinum er eisini hægsti leiðari fyri starvsfólkini í almannaverkinum. Kanska skuldi hann heldur roynt at verið viðvirkandi til at hansara starvsfólk fingu optimalar treytir ístaðin fyri at koma við slíkum hóttanum, sum als ikki gagnar júst hesi støðuni. Stjórin vendir kanónunum skeivan veg, og gerðarætturin hevur staðfest at verkfallið er lógligt. Tað er Almannaverkið, sum hevur ábyrgd av borgarunum og ikki einstaki námsfrøðingurin
Rokni ikki við at nøkur starvsfólk høvdu funnið uppá at latið ein óhjálpnan ligið einsamallan!
Hvar er Kristina og restin?
Við einari sokallaði vinstravendari samgongu og einum samfelag sum blómar, er tíðin so avgjørt at betra um sáttmálan hjá limunum hjá Føroya Pedagogfelag. Undan valinum hoyra vit um politikkarar, sum egna við góðum føgrum orðum – at nú skal vend koma í. Men hetta er tíanverri alt tóm lyftir.
Kristina var skjót, tá Felagið fyri føroyskar sjúkrarøktarfrøðingar lýstu við verkfallið fyri allar limir felagsins. Hon segði í samrøðu við KVF, at hetta var ikki tann einasti fakbólkurin, ið hevði brúk fyri einum lønarlyfti – og sipaði hon seinni til at námsfrøðingarnir eisini kundu væntað sær eitt lønarlyft, fyri at rætta skeivleikan.
Og hvar er restin av teimum, sum søguliga eru umboð fyri fakfelagsrørðlsuna í samgonguni !!


text:
Leygardagin fylti babba 67 ár. Heilt merkiligt! Tað sæst ikki á honum, at hann nú er ein teirra, ið kann fáa frádrátt innan svimjing ella tá hann fer at keypa nýggjar brillur. Nú kann hann fara í tilhaldið ella onnur støð, har pensionistar koma saman. Hetta samsvarar als ikki við myndina eg havi av honum. Hinvegin so er aldur bara eitt tal, og eg ivist stórliga í, um hann nakrantið fer at røkka teimum 67 reint mentalt. Enn er hann, júst sum eg altíð havi kent hann, sunnur, lívligur og festligur, júst sum restin av familjuni á hansara síðu.
Hetta kvøldið var onki undantak, hvat festligheitum viðvíkur. Bæði í mun til babba, sum gekk runt og sang hart, meðan hann bjóðaði øllum snaps og skar turra grind og annað gott niður á føt.
Tvær fastrar mínar vóru við, sum vant. Hetta er eitt heilt serligt fólkaslag, soleiðis er tað bara. Man flennir bara man hyggur uppá tær. Tær flenna uppaftur meira, tá tær hyggja uppá hvørjaaðra, og so tríva tær í ein góðan hjá Hanusi G. ella onkrum øðrum, ið vit kenna. Og so er eitt glas ella bæði fimm av víni ikki at kimsa at, afturvið sanginum.
Væl dáma tær at práta og vita altíð okkurt stuttligt at fortelja. Eldra fastirin kom og setti seg í sofuna, har eg og mostirin sótu. Tær tosaðu um verðina og um hvussu stór hon var, og hvussu nógv neyð og elendigheit eisini var, og at man mátti rætta eina hjálpandi hond út til teirra, ið høvdu tørv á tí. Eitt nú við at gerast “planfadder” og stuðla einum barni úti í heimi, ið ikki hevði ráð til skúlagongd og annað.
“Taveidgud Simona, tað ger so gott at hjálpa”, læt í henni. “Fyri nakrar fáar kronur um dagin fáa tey ráð til bøkur, klæðir, mat og annað. Og so fær man hesi fittu takkarbrøvini afturfyri, við tekningum tey sjálvi hava gjørt og eina heilsan. So ótrúliga fittar tekningar.
Seinast hon fekk bræv, lá ein samanløgd tekning saman við. Tekningin var av einum drongi, og ...” (teskandi og við stórum eygum, vísti hon við hondunum okkurt stórt og langt, sum hann hevði millum beinini. Tað sást týðiliga, hvat tað var, hon vildi vísa, men tað tóktist heilt løgið og skeivt, at tekningin skuldi vera av tí, sum vit hugsaðu).
“Taðveidgud Simona, eg helt tað vera eina rakett! Eg hugsaði: vælsignaður. Droymdi hesin sjey ára gamli um at gerast astronaut? Jú vissiliga hevði hann framtíðarætlanir, Simona, tað ivaðist eg ikki í. Men so helt eg, at rakettin var so løgið plaserað har beint ímillum beinini, so eg visti ikki reiðiliga hvordan og hvorledes. Men so fann eg útav, tá eg fortaldi eini aðrari um rakettina, at hetta fólkaslagið gongur høgt upp í at hava tann størsta... ja tit vita, ta størstu rakettina. Tað merkir manndómur í teirra landi. Og hetta hevði hann teknað til mín, sum fyri at vísa mær, at hann kendi seg sum rættan mann! Halda tit ikki, at tað var fitt? Aja, soleiðis var tað.”


text:
Summarfestivalurin kunngjørdi í dag tvey nýggj nøvn, sum koma at spæla á Vágsbøi í august.
Kendi norski indie-pop bólkurin Highasakite, við kenda lagnum Someone who’ll get it, leggur leiðina framvið Vágsbøi, áðrenn teir skulu á konsertferð í USA.
Ein gamal kenningur í Klaksvík vitjar eisini aftur. Tað er nemliga Brian McFadden, ið spældi á festivalinum í 2005, sum hesuferð kemur við nýggja bólkinum Boyzlife. Tað eru teir báðir Brian McFadden úr Westlife og Keith Duffy úr Boyzone, sum hava stovna bólk saman og koma at spæla kend løg hjá báðum bólkunum.
HighasaKite og Boyzlife spæla saman við millum annað Cliff Richard og Hermes House Band á Summar Festivalinum, sum verður hildin í døgunum frá 4. til 6. august.


text:
Arbeiðsdagur í Leguhúsinum leygardagin
07.06.2017 - 13:42 - Ásbjørn Jacobsen
Leygardagin tann 10. juni er aftur arbeiðsdagur í Leguhúsinum í Nesvík! Hetta er ein dagur, har øll – kvinnur og menn, ung og gomul – kunnu vera við til at gera umstøðurnar í okkara Leguhúsi enn betur!
Byrjað verður við andakt og morgundrekka kl. 9:00, og so verður farið í gongd at arbeiða.
Arbeiðsuppgávurnar umfata millum annað:
Reingerð
Mála kømur og loft
Smíða bonk/hálvvegg til spælirúm
Rudda og mála uttandura
umframt aðrar uppgávur
(sum altíð verða uppgávurnar lagaðar eftir, hvussu mong møta)
Á middegi bjóða vit døgurða og arbeiðsdagurin endar kl. 16:00.
Vónandi verða mong við, tí arbeiðsdagarnir muna væl, og úrslitið er til gleði fyri tey mongu børnini, ungu og vaksnu, sum koma á legu! Fyri matgerðina er best, um tit boða frá luttøku á telefon 230076, til ella við at senda persónlig boð til Leguhúsið á Facebook.
GG: Um onkur ynskir at koma kvøldið fyri, ber sjálvandi til at gista í Leguhúsinum!
Fyribils takk og við bøn um Guds signing!


text:
Visa/Dankortið kanst tú nýta í Føroyum, Danmark og Grønlandi á sama hátt sum Dankortið.
Nýt Visa/Dankort kring allan heim
Harafturat er Visa/Dankortið eitt úttøku- og gjaldskort, sum kann nýtast í fleiri enn 22 mió. gjaldstøðum kring heimin. Kortið er ómakaleyst at brúka m.a. í handlum, sjálvtøkum, matstovum og á netinum. Upp í 2.000 kr. kunnu takast út um samdøgrið. Samlaða nýtslan kann vera upp í 25.000 kr. fyri hvørjar 30 dagar uttanlands og óavmarkað í danska ríkinum.
Umsókn um Visa/Dankort
Mótmæli í sambandi við fjarkeyp
Sum korthaldari hevur tú í summum førum møguleika fyri at fáa eitt gjald flutt aftur, sum er goldið við Dankorti ella Visa/Dankorti, um keypið er framt á internetinum ella við post- og telefonordra.


text:
Næmingar á Glasi við í Blue Fashion Challenge Junior8. september 2017
22. til 27. august var Blue Fashion Challenge hildið á Østrøm. Blue Fashion Challenge byggir á tankan um at finna nýskapandi og burðardyggar rávørur úr havinun til mótaheimin.
Átakið skal birta undir at lyfta ídnaðin inn í eitt nýtt tíðarskeið, har tilfeingið og ídnaður skulu verða í javnvág við náttúruna. Vørurnar ið sniðgevin hevur at arbeiða við eru, fiskaskræða, kópaskin og tara jersy.
Verkætlanin sum var í Østrøm, fevndi um eina kapping millum 11 kendar sniðgevar, ið skuldu skapa nýggjar og spennandi mótavørur úr hesum “alternativu” rávørunum. Næmingar á klædnaatstøði á Glasi fingu heiðurin at arbeiða sum assistentar hjá hesum viðurkendu norðurlendsku sniðgevunum.
Undir somu fortreytum, sum luttakararnir í Blue fashion Challenge fingu, hava 11 næmingar á Klædnadeildini á Glasi, sum eisini eru 11 í tali, verið undir somu verkætlan. Teir sýndu 11 snið fram á catwalk í Perluni mánadagin 4. september.


text:
- Tíðindi, mentan og ítróttur
Nýggir stjórar í Betri
Tað upplýsa nevndarformaðurin í Betri Pf., Birgir Nielsen og nevndarformaðurin í Betri Banka, Torben Nielsen.
Bjørn Mortensen er 49 ára gamal og hevur síðani í apríl sitið í nevndini í Betri Banka. Hann hevur royndir úr danska bankaheiminum, og frá 2006 til 2016 var hann stjóri í Nykredit Bank.
Mortan Poulsen hevur drúgvar royndir sum stjóri, og hann er nú stápsleiðari í Betri Pf. og næstformaður í nevndini fyri Betri Pensjón Pf.
Nevndirnar eru samstundis farnar undir eina setanartilgongd at finna nýggjan stjóra til Betri Banka Pf. og stjóra til Betri Pf., siga nevndarformenninir í tíðindaskrivinum.
Sí eisini


text:
um páskirnar hevur verið høvið at sæð framsýningar í turkihúsinum á Strondum
bæði frá skipum, bátum, seglmakaraamboð, og ein uppsetan av motorum og lutum
frá brúgvum og maskinrúmum. sí myndir
Harumframt er eitt sindur frá landbúnaði og snikkaravirkjum. sí myndir
Á miðhædd er uppstilling av hendingum frá Jesus líðingarsøgu. sí myndir
Enn er møguleiki at síggja framsýningarnar. Eitt upplagt høvi hjá t.d. skúlanæmingum
at uppliva ein part av bygdasøguni í Sjóvar sókn.
Ring til Hildur tlf. 218293 og avtala tíð.


text:
Matpakki
Børnini skulu hava matpakka við hvønn dag. Matpakkin verður antin etin í skúlanum ella FTS.
Millummáli
Børnini fáa millummála hvønn dag uml. kl. 14.00
Boð
Um foreldrini hava nøkur boð til starvsfólkini/barnið, so kann ringjast á fastnet telefonina á stovninum. Tlf: 31446
Fartelefon
Børnini skulu hava sína fartelefon sløkta, tá tey eru í frítíðarskúla
Klædnarúm
Børnini hava hvør sín krók til klæðir í gongini. Afturat hesum hevur hvørt barnið ein kassa til skiftiklæðir.
Skiftiklæðir
Børnini mugu altíð hava skiftiklæðir í kassanum/posanum.
Navnamerki
Øll klæðini skulu vera merkt við navni. Foreldrini hava ábyrgdina av, at skiftiklæðini eru í kassanum.
Gloymd klæði
Gloymd klæði liggja frammi í nakrar vikur, fyri síðani at verða latin til vælgerandi endamál!
Hvussu leingi er opið?
Stovnurin hevur opið eftir skúlatíð til kl. 17.00
Umráðandi
Børnini skulu krossa seg av, tá ið tey fara og eisini siga farvæl við eitt av starvsfólkunum.
Ítróttur
Vit kunna brúka fimleikahøllina á Háskúlanum mánadag og mikudag frá kl. 13.00 til kl. 15.00.
Afturat hesum, er vøllurin hjá Venjingarskúlanum okkum tøkur allar dagar í vikuni.
Úti
Vit hava eina útiskipan, har starvsfólk hava ábyrgd av børnunum, tá ið tey spæla uttandura.
Foreldarfundur
Um vit meta, at tørvur er á at tosa við foreldur um teirra børn, taka vit stig til ein foreldrafund. Um foreldur sjálvi hava tørv á at tosa við okkum um teirra barn, so eru tey vælkomin til at seta seg í samband við okkum.
Samstarv við skúlan
Vit hava eitt tætt samstarv við lærararnar á skúlanum. Um neyðugt hava vit fundir saman. Hetta til gagns fyri trivnaðin hjá tí einstaka barninum og fyri at tryggja best hóskandi integratión.
Samstarv við foreldur
Vit leggja dent á, at tað dagliga sambandið við foreldrini er gott. Tað er týdningarmikið fyri okkum, at foreldrini kenna seg vælkomnan at koma inn á stovnin, at fáa sær eitt prát við okkum, t.d. tá komið verður eftir børnunum. Eisini hava vit foreldraviðtalur og felags tiltøk.


text:
Róland Toftum
Róland Toftum (føddur 1998) úr Vági er ein føroyskur svimjari, sum svimur fyri Susvim og Føroyar. Hann er fyrsti føroyingur, ið hevur svomið 50 metrar bringu á langgeil undir 30 sekund.
Innihaldsyvirlit
- 1 Lívsleið innan svimjing
- 1.1 Oyggjaleikir 2017
- 1.2 Danish Open 2016
- 1.3 FM á langgeil 2016
- 1.4 Reykjavík International Games 2016
- 1.5 NM og NJM á stuttgeil í 2015 í Bergen
- 1.6 Oyggjaleikir 2015
- 1.7 FM í svimjing 2015
- 1.8 Reykjavík International Games 2015
- 1.9 NM og NJM 2014 í Upplands Väsby
- 1.10 FM 2014
- 1.11 Meistarastevna fyri ung 2014
- 1.12 NMU 2013
- 2 Heiður
- 3 Keldur
Lívsleið innan svimjing[rætta | rætta wikitekst]
Oyggjaleikir 2017[rætta | rætta wikitekst]
- Silvur í 50 metrar bringu við tíðini 29.18
- Silvur í 100 metrar bringu við tíðini 1:03,76
- Bronsu í 4x50 m blandað. Hinir á liðnum vóru: Marius Ihlen Gardshodn, Alvi Hjelm, Óli Mortensen. Teir svumu við samlaðu tíðini 1:44,97.
Danish Open 2016[rætta | rætta wikitekst]
Róland luttók saman við øðrum føroyskum svimjarum á Danish Open í Bellahøj í apríl 2016. Hann setti tvær ferðir nýtt føroyskt met og juniormet í 50 metrar bringu, fyrst í innleiðandi riðlunum við tíðini 29.89. Hann gjørdist harvið fyrsti føroyingur, ið hevur svomið 50 metrar bringu á langgeil undir 30 sekund.[1] Hann svam í fýra B-finalum, tað var í 50, 100 og 200 bringu og í 50 m frí.[2]
- Setti føroyskt met og juniormet í 50 m bringu í innleiðandi riðli við tíðini 29.89
- Setti føroyskt met og juniormet í 50 m bringu í finaluni við tíðini 29.81
FM á langgeil 2016[rætta | rætta wikitekst]
Fyrsta FM-svimjikappingin á langgeil nakrantíð varð hildin í Páls Høll í Vági vikuskiftið frá 11. til 13. mars 2016. Róland vann fleiri heiðursmerki og setti føroysk met.[3]
- Gull í 200 m bringu við tíðini 2:24.58
- Gull í 100 m bringu við tíðini 1:06.88
- Gull í 50 m bringu við tíðini 30.01
- Gull í 50 m frí við tíðini 24.45
- Gull í 4X100 m frí við tíðini 3:42.95, ið var nýtt føroyskt met fyri feløg (ikki landslið)
- Bronsu í 100 m frí við tíðini 55.14
Reykjavík International Games 2016[rætta | rætta wikitekst]
Róland setti nýtt føroyskt met og juniormet í 50 m bringu á langgeil í innleiðandi riðlum við tíðini 30.45. Pál Joensen átti gamla metið á 30.65 frá Bergen Swim Festival 2015. Markus Joensen úr Havnar Svimjifelag átti føroyska juniormetið á 31:81, frá Evropeisku JuniorMeistarastevnuni í Póllandi í 2013.[4]
Róland setti nýtt føroyskt juniormet í innleiðandi kapping í 100 metrum bringu við tíðini 1:07.76. Markus Joensen úr Havnar Svimjifelag átti juniormetið á 1:08.93 frá 2013.
- Gull í 50 m bringu við tíðini 30.03, ið var nýtt føroyskt met og juniormet
- Gull í 200 m bringu við tíðini 2:23.72, ið var nýtt føroyskt juniormet
- Silvur í 100 m bringu við tíðini 1:06.87, ið var nýtt føroyskt juniormet
- Silvur í 50 m frí við tíðini 24.38, ið var hansara persónligt besta tíð
NM og NJM á stuttgeil í 2015 í Bergen[rætta | rætta wikitekst]
Róland setti trý juniormet á Norðurlendsku JuniorMeistarastevnuni á stuttgeil, ið varð hildin í Bergen í desember 2015. Hann setti juniormet í 200 m bringu, fyrst í innleiðandi riðlunum við tíðini 2:19.52 og síðan í finaluni við tíðini 2:19.37.[5] Róland setti eisini nýtt føroyskt juniormet í 100 metra bringusvimjing á stuttgeil, tá ið hann í innleiðandi riðlunum á NM/NJM 2015 í Bergen svam teinin uppá 1:04.43.
Oyggjaleikir 2015[rætta | rætta wikitekst]
- Bronsu í 4x50 m blandað við tíðini 1:44.22, hinir vóru: Alvi Hjelm, Eyðbjørn Joensen og Pál Joensen
- Bronsu í 4x100 m blandað við tíðini 3:50.51 hinir vóru: Alvi Hjelm, Óli Mortensen og Pál Joensen
- Bronsu í 4x100 m frí við tíðini 3:26.31, ið var nýtt landsliðsmet. Hinir vóru: Pál Joensen, Eyðbjørn Joensen og Óli Mortensen[6]
FM í svimjing 2015[rætta | rætta wikitekst]
Róland setti føroyskt juniormet í 200 bringu við tíðini 2:21.33.[7]
- Gull í 4x50 m frí við tíðini 1:36.51, hinir vóru: Eyðbjørn Joensen, Rói Bech og Pál Joensen.
- Gull í 4x100 m frí við tíðini 3:33.48, hinir vóru: Eyðbjørn Joensen, Rói Bech og Pál Joensen.
- Silvur í 50 m bringu við tíðini 30.40
- Silvur í 50 m frí við tíðini 24.10
Reykjavík International Games 2015[rætta | rætta wikitekst]
Kappingin var hildin vikuskifti 16. til 18. januar 2015.
- Gull í 200 metrar bringu fyri menn, opin bólkur. Setti nýtt føroyskt juniormet við tíðini 2:29.49.[8]
- Bronsu í 100 bringu við tíðini 1:10.31[9]
NM og NJM 2014 í Upplands Väsby[rætta | rætta wikitekst]
- Nr. 7 í 200 metrar bringu við tíðini 2:29.03
FM 2014[rætta | rætta wikitekst]
Róland luttók á FM í svimjing 2014, sum varð hildið í Havn vikuskiftið 16., 17. og 18. mai 2014. Hann vann fleiri heiðursmerki bæði í einstaklingakappingum og liðkappingum. Besta úrslitið hjá honum var í liðkapping í 4 ferðir 50 metrum frí, har ið teir settu nýtt føroyskt met. Á stevnuni varð hann eisini kosin sum Ársins stjørnuskot 2014 hjá monnunum.
- Gull í 4 x 100 m blandað við tíðini 3:59.75 við Harrar Susvim, saman við Pál Joensen, Eyðbjørn Joensen og Dánjal Martin Hofgaard.
- Gull í 4 x 100 m frí við tíðini 3:32.77, saman við Eyðbjørn Joensen, Dánjal Martin Hofgaard og Pál Joensen
- Gull í 4 x 50 m frí við tíðini 1:34.96, sum var nýtt føroyskt met, saman við Høgna Simonsen, Eyðbjørn Joensen og Dánjal Martin Hofgaard.[10]
- Silvur í 50 m frí við tíðini 24.15[11]
- Bronsu í 200 m bringu við tíðini 2:32.31
- Bronsu í 100 m bringu við tíðini 1:10.24
- Bronsu í 100 m frí við tíðini 54.47[12]
Meistarastevna fyri ung 2014[rætta | rætta wikitekst]
Róland luttók á Meistarastevnu fyri ung í Svimjihøllini í Havn 25. og 26. apríl 2014. Hann gjørdist mest vinnandi drongur og næst mest vinnandi av øllum, næst eftir Sáru R. Nysted. Róland vann 12 gull, 2 silvur og 1 bronsu heiðursmerki.[13]
NMU 2013[rætta | rætta wikitekst]
Róland luttók á norðurlendsku meistarastevnuni fyri ung, sum varð hildin í Reykjavík í juli 2013.[14]
- Nr. 6 í 50 m frí við 25.39
- Nr. 8 í 200 m bringu við 2:41.57
- Nr. 11 í 100 m frí við tíðini 56.99.
- Nr. 13 í 200 m frí við tíðini 2:12.25.
- Nr. 5 í 4x200 m frí fyri blandað lið við tíðini 9:01.73, saman við Marius Ihlen Gardshodn, Ásbjørg Hjelm, Lív E. Eidesgaard.
Heiður[rætta | rætta wikitekst]
- Ársins stjørnuskot á FM í svimjing 2014
Keldur[rætta | rætta wikitekst]
- ↑ svimjing.com - Róland føroyskt met og B-finala í 50 bringu á Danish Open 2016
- ↑ svimjing.com - Yvirlit yvir føroysk úrslit á Danish Open 2016
- ↑ livetiming.se - Results for Føroyameistarastevnan 2016 (50m)
- ↑ svimjing.com - Róland 30:45 og føroyskt met í 50 bringu
- ↑ svimjing.com
- ↑ Svimjing.com - Fjórðu finalur á Jersey 2015
- ↑ svimjing.org, Úrslit frá FM og JM 2015.
- ↑ svimjing.com - Ball aftur triðja dag á RIG 2015
- ↑ svimjing.com - Føroysk met og heiðursmerki á RIG 2015
- ↑ livetiming.dk, Kapping 42, 4X50m Frísvimjing Menn, Finalur, Senior
- ↑ livetiming.dk, Kapping 26, 50m Frísvimjing Menn, Finalur, Senior
- ↑ livetiming.dk, Kapping 12, 100m Frísvimjing Menn, Finalur, Senior
- ↑ Svimjing.com, Úrslit frá Meistarastevnuni fyri Ung 2014
- ↑ Svimjing.com


text:
Besta úrslitið hevur A-liðið hjá U12-dreingjum hjá HB fingið. Teir sópaðu alla mótstøðu til viks fram til hálvfinaluna, og í hálvfinaluni vunnu okkara dreingir 3-1 á Vila Olimpia úr Brasil.
Í finaluni brustu vit saman móti Cesar Vallejo úr Peru. Tíverri var mótstøðan nakað torfør og tá liðugt var vunnur hinir 4-1.
Hóast finalutapið er hetta eitt megnar avrik og enn einaferð hava vit prógva, at knotur eru í føroyskum kongum.
Ferðaliðini ið hava verið í Danmark hesar dagarnar eru nú á veg heim aftur við Norrønu. Sum tað skilst á lagnum, hevur túrurin verið frálíkur og fleiri spennandi upplivingar hava verið á skránni.
Vit fegnast almikið um frálíka úrslitið og sjálvandi eisini úrslitini hjá hinum føroysku liðunum sum vóru við í Dana Cup.
Partar av greinini eru læntar frá Jákup Mørk/in.fo
Myndir: Jess M. Madsen/danacup.dk


text:
Kambodja
Kongsríki Kambodja (khmerskt ព្រះរាជាណាចក្រកម្ពុជា) er eitt land í Landsynningsásia. Kambodja var franskt hjáveldi fram til 1953, tá ið tað gjørdist sjálvstøðugt. Frá 1975 til 1979 beindu Pol Pot og Reyðu Khmerarnir fyri umleið 2 milliónum av sínum egna fólki, umleið fjórðinginum av fólkinum. Pol Pot megnaði hesi ár at drepa øll tey, sum høvdu útbúgvingar og vóru væl fyri í samfelagnum. Eisini tey, ið vóru kristin, buddistar ella dýrkaðu aðrar gudar, vórðu myrd. Pol Pot hevði sum mál at venda aftur til ár 0 og so byggja landið upp av nýggjum. Vietnamesar róku Reyðu Khmerarnar frá í 1979. Landið fekk kongsdømi og fólkaræði í 1993. Fólkið merkir framvegis sviðan av ræðuleikunum frá Pol Pot tíðini. Mestsum øll sum livdu tá, mistu fleiri familjulimir og landið var í skeljasori eftir kríggið.
Í Kambodja búgva nú umleið 15 milliónir, harav umleið 96 % eru buddistar, 2 % muslimar og 1 % kristin. Kambodja er millum fátækastu lond í heiminum. Korruptión er ein stórur trupulleiki í landinum. Serliga tey veiku og fátæku líða undir hesum. Stórur tørvur er á útbúgving og heilsuhjálp. Uml. 23 % av fólkinum eru analfabetar. Nógvar familjur hava tað trupult vegna alkoholismu og harðskap. Hetta gongur serliga hart út yvir kvinnurnar og børnini.
Søga[rætta | rætta wikitekst]
Í 600 ár var stóri tempulstaðurin Ankor Vat fjaldur í regnskóginum norðan fyri Tonle Sapvatn í Norðurkambodja. Khmerkongurin Suryavarman 2. læt hann byggja í 12. øld at æra hindugudin Vishnu. Ankor Wat er stórur meginbygningur, umgyrdur av smærri templum, borgum og ómetaliga stórum virkisgryvjum og vatngoymslum. Ankor Vat var leingi miðdepil í Kkmerríkinum, eitt av sterkastu kongsríkjum í Landsynningsásia, men tá ið tað fall, rýmdi fólkið haðan, og sum tíðin leið, huldi regnskógurin staðin. Hann var ikki funnin aftur fyrr enn í 1860- árunum. Í templinum í Ankor Vat dansaðu hovdansarar átrúnaðarligan dans, ið bygdi á sagnir úr indiskum søgum um Ramayana og Mahabharata. Hesin forni dansur er vakur við ógvuliga føstum stigum og dansilagi. Tað varir mong ár at læra at dansa henda dansin. Dansararnir eru í baldýraðum búna, sum er so trongur, at hann má verða seymaður upp á dansararnar til hvørja sýning.
Fá lond hava verið so hart roynd sum Kambodja. Í 1970 varð tað drigið upp í kríggið í grannalandinum Vjetnam. Landsins leiðarar við Pol Pot á odda, ið komu úr teimum Reyðu Khmerunum, framdu tá hópmorð móti sínum egna fólki. Frá 1975 til 1979 ráddu Reyðu Khemerarnir við Pol Pot á odda; hetta var kollveltingarherur, sum drap fleiri enn eina millión kambodjanar. Omanfyri tvær milliónir fólk lótu lív undir kommunistiska stýrinum frá 1975 til 1979 og teirra Killing Fields-politikki. Mong vórðu tikin av døgum, onnur doyðu í hungri ella undir tvingsilsarbeiði. Í 1979 gjørdi Vjetnam innrás í Kambodja at reka Pol Pot frá, og borgarakríggj brast á í landinum. Tað vardi til 1991. Drúgvu kríggini í Kambodja hava verið ræðulig og hava komið landinum í eina syndarliga støðu. Vega- og jarnbreytarkervið er oyðilagt, og ídnaður er næstan eingin. Um 3 mió. minur liggja enn niðurgrivnar um alt landið. Hóast roynt verður at rudda tær burtur, varnast mong ikki minurnar, fyrr enn onkur traðkar á tær. Eini 20.000 fólk eru vorðin lamløstað av minum.
Tailand og Kambodja berjast um, hvat teirra hevur rætt til eitt 900 ára gamalt tempul, sum er uppi á einum fjallatindi við markið. Í 1962 kom altjóða dómstólurin til ta niðurstøðu, at Kambodja hevur rætt til templið, men dómstólurin kundi ikki taka støðu til, hvat av londunum hevur rætt til økið rundan um templið.
Búskapur[rætta | rætta wikitekst]
Kambodja er eitt av fátækastu londunum í Suðurásia. Áleið 35 prosent av íbúgvunum í landinum liva undir fátækramarkinum og livialdurin er millum teir lægstu har um leiðir. Fiskiskapur hevur stóran týdning í Kambodia. Inntøkan hjá yvir 60 prosent av íbúgvunum í landinum er beinleiðis ella óbeinleiðis tengd at fiskiskapi, og 80 prosent av proteininntakinum hjá fólkinum kemur frá fiski. Fiskiskapurin er hóttur nógvastaðni orsakað av ovfisking, vantandi ásetingum og vantandi stýring. Hesi viðurskifti hava økt fátækdømi í teimum økjunum, har fólk í høvuðsheitum liva av fiskiskapi. Stjórnin í Kambodja hevur sett tiltøk í verk fyri at bøta um støðuna og sum liður í hesum vóru fiskirættindi løgd út til lokalsamfeløgini at umsita í 2001. Ein fortreyt fyri at hetta skal hepnast er samstarv, bæði millum lokalar og sentralar myndugleikar, og eisini á lokalum stigi – t.e. millum ymsu brúkarnar av økjunum.


text:
28. Aug 2017
Grundað á sera stórt trýst koyrir tilmeldingarskipanin seint fyrstu minuttirnar. Ver tolin, tí øll koma ígjøgnum :) ...
28. Aug 2017
Toylon er nýggi bygningurin hjá Kvøldskúlanum, ið fer at hýsa seyming, brodering og glaslist og er hann beint yvir av Smæruni. ...
17. Aug 2017
Faldarin verður borin út í hvørt húski í Tórshavnar Kommunu mikudagin 23. august 2017. ...
09. Aug 2017
Tilmeldingin er opin frá mánadegi 28. august kl. 18.00 til og við sunnudagin 3. september kl. 24.00. ...
15. Mai 2017
Várkonsert við kórinum Glymur Leygardagin, 20. mai hevur kórið Glymur konsertir í Kvívíkar Kirkju og í Læraraskúlahøllini. Skráin er fjølbroytt við føroyskum, svenskum og enskum sangum. Nevnast kunnu løg eftir m.o. Eivør, Simma, Fleetwood Mac, Sting, Coldplay og eisini...
10. Apr 2017
Trygdarskeið til vápnaloyvi:Trygdarskeið, ið lýkur øll krøv í broyttu vápnalógini. Skeiðið er sett saman við einum ástøðiligum og einum verkligum parti. Báðir partar enda við einari stuttari roynd. Tey, ið standa royndina, fáa vápnaloyvi til høglbyrsur og stórar luftbyrsur.Íroknað gjaldið eru leirdúgvur og patrónir....
10. Apr 2017
08. apríl 2017- Vit hoyra ofta um hvussu fólk stuttleika sær á Kvøldskúlanum. Søgufrásagnirnar, har fólk fara í býin við Jørleifi og Mariusi, eru tiltiknar. Men tað er eisini stuttligt at síggja, hvussu væl fólk støðast. Hugsi til dømis um 86 ára gomlu Ragnhild...
05. Apr 2017
Framsýningin í Eysturskúlanum er leygardagin 8. apríl og sunnudagin 9. apríl kl. 14.00 - 19.00. ...


text:
Tíðarritið er 40 síður og lýsir føroysku ráðgevaravinnuna úr ymsum sjónarhornum. Tosað verður við nýútbúgvin í vinnuni um teirra vónir og dreymar, víst verður á upprunan og stevnuna hjá Ráðgevarafelagnum, og stór avrik hjá vinnuni verða lýst.
Ráðgevaravinnan er lutfalsliga ung í Føroyum. Hon fór at taka dik á seg í 1960’unum, tá fyrstu fyritøkurnar vórðu stovnaðar, og ferð kom á at menna samferðslukervið. Síðan hava føroyingar projekterað nærum øll sløg av verkætlanum, ið hugsast kunnu.
Nevnast kunnu í hesum sambandi tunlar, havnir, vegir, orkuverk, sjúkrahús, flogvallarbygningar, røktarheim, skúlar, barnagarðar, parkeringshús og virkisbygningar. Tekniskar uppgávur hava verið m.a. vatnveitingar, elveitingarskipanir og fjarhitaskipan.
Í tíðarritinum verður víst á, at ráðgevaravinnan er ein av tungu vitanarvinnunum í Føroyum, og at føroyskir ráðgevarar eisini gera um seg uttanlands, m.a. á støðini hjá amerikanarum í Thule og á Grundartanga í Íslandi, har ein stór sólorkuverksmiðja skal byggjast.
Formaðurin í Ráðgevarafelagnum, Selmar Nielsen, staðfestir í samrøðu í ársritinum, at Føroyar kunnu vera sjálvveitandi við ráðgevaratænastum, tí føroyska ráðgevaravinnan hevur ongantíð havt fjølbroyttari førleikar enn nú.
”Føroysk ráðgeving” verður sent øllum viðkomandi viðskiftafólkum við postinum og sæst eisini her í teldutøkari útgávu. Grafikmaster hjá Kára við Rættará hevur sett upp og umbrotið, og í ritstjórnini er Uni Arge, journalistur.


text:
Avreiðingar og prísir
Av føroysku heildarveiðuni verður ein partur skrásettur í avreiðingarskipanini, sum byrjar í 1993. Avreiðingarskipanin umfatar tað, sum vanliga verður kallað feskfiskaveiðan og tað mesta av tí fiskiskap er í føroyskum øki, hóast nakað kortini er fiskað uttan fyri føroyskt sjóøki – eittnú í íslendskum øki og Flemish Cap. Í hesari skipanini ber til at fáa hagtøl um nøgd og virði á einstøku fiskasløgunum, eins og til ber at skifta avreiðingarnar á fiskakeyparar og veiðihátt.
Í 1993 vórðu avreidd góð 70 túsund tons, sum er áleið sama nøgd sum í 2015. Í virði var vøksturin frá áleið 400 milliónum í 1993 til góðar 800 milliónir í 2015.
Bæði í nøgd og virði var besta árið 2002, tá avreidd vórðu 140 túsund tons fyri slaka 1,4 milliard. Árini 2003-2004 varð minni avreitt, eins og avreiðingarvirðið eisini fall, tí bæði nøgd og prísir minkaðu. Men í 2005 og 2006 var kortini vøkstur aftur, tí meira varð fiskað og prísirnir vóru uppgangandi. Avreiðingarnar hava verið á einum lágum støði seinastu nógvu árini.
Toskur, hýsa og upsi eru tey týdningarmestu fiskasløgini í feskfiskaveiðuni. Í vekt og virði hava tey talt í miðal eini 70% av avreiðingunum seinastu árini.
Avreiðingarprísurin fyri tosk var av tí allarbesta í 2007 eftir nøkur ár við góðum prísum. Prísurin fyri tosk var betri enn í 2001, sum var eitt gott ár til toskaprís, tá hann í miðal fyri allar støddir var omanfyri 18 krónur fyri kilo. Besti avreiðingarprísur fyri hýsu var í 2000, tá miðalprísurin var oman fyri 15 krónur. Prísirnir hava verið uppgangandi seinastu árini.
Avreiðingtøl eru at finna í hagtalsgrunninum. Har eru meira útgreinaðir upplýsingar, bæði á fiskaslag, nýttan reiðskap og keyparabólkar.


text:
Lønarinntøkur frá Útlandinum
Metstórur partur av lønarinntøkunum verður vunnin uttanlands 19. feb. (12:00)
Lønir frá føroyingum í vinnu uttanlands vóru í 2011 tilsamans 850 mió. kr. Hetta svarar til 11% av øllum lønum, vunnar í Føroyum og uttanlands. Roknað í mun til bruttotjóðarúrtøkuna, svara hesar lønir frá uttanlandsvinnu til 6,5 prosent. Samanbera vit við onnur lond í Evropa, eru Føroya tað landið, sum fær nógv tað størsta ískoytið til búskapin frá lønum, sum verða tjentar uttanlands.Lønarflytingar millum Føroyar og útheimin eru lønarinntøka, sum øðrumegin er forvunnin hjá útlendskum arbeiðsgevara uttanfyri Føroyar, og hinumegin er lønir, sum føroyskir arbeiðsgevarar hava goldið útlendingum, sum hava arbeitt í Føroyum. Føroyingar, sum arbeiða uttanlands, arbeiða á landi (t.d. handverkarar), á sjónum (DIS, NIS, í frálandavinnu og á útlendskum fiskiskipum) ella í luftini (sum t.d. flogskiparar).
Lønirnar uttanlands øktar nógv og støðugt síðani 2004
Lønir frá føroyingum, sum arbeiða uttanlands, hava seinastu árini givið vaksandi íkast til føroyska samfelagið. Henda lønarinntøkan lá um stívliga 300 mió. kr. árini 1998-2004. Men síðani tá er hon vaksin í stórum á hvørjum ári, so at í 2011 arbeiddu føroyingar uttanlands fyri 850 mió. kr. Hinumegin eru lønarútreiðslurnar til fólk, sum hava arbeitt í Føroyum men búð uttanlands, eisini vaksnar nakað síðani 2004, úr uml. 100 til uml. 200 mió. kr. Eitt lítið fall varð av fíggjarkreppuni í 2008, men í 2011 eru hesar lønarútreiðslurnar næstan komnar upp aftur á sama støði sum áðrenn fíggjarkreppuna.


text:
Tryggingarfelagið Føroyar: SOSIALHJÁLP
Dan Klein --- 07.01.2018 - 10:26
Perla: Fyri at bjarga hotel- og tryggingarsamtakinum, gav Tórshavnar Kommuna, TF Ognir, loyvi til at keypa 500 fermetrar til sjey (7) hæddir fyri bara 3 milliónir kr. á Váglinum. Hetta svarar til 4.000 fermetrar, og ein fermetirprís fyri byggifrælsi uppá undir 750 kr. fermeturin. Til samanberingar skal vanligur borgari av við kr. 4.000,00 fermeturin. Bæði samgonga og andstøða í Havnar kommunu hava verið samd um at gera frávik frá lógini, og lata TF Ognir, keypa part av Vaglinum fyri spottprís, men eftirlitið í Tinganesi hevur góðtikið, at økið skuldi ikki bjóðast út alment, og dult hevur verið, at annar áhugaður keypari var til økið. Nú er Løgtingsins umboðsmaður uppi í gøluni...
Dan Klein, journalistur, skrivaði greinina í 2011
Fyrst var tað í Degi og Viku eitt fríggjakvøld herfyri. Síðani tóku portalarnir hjá maktini undir við ársins avdúking, at Sjómansheimið skuldi útbyggja, og bróta seg niðan á Vaglið. "Sensatión"!??
Men sjálvandi var Oyggjatíðindi nógv fyrst við avdúkingini, sum bara ikki var so vøkur í kantunum, sum tey nú sýnast at føra fram. Oyggjatíðindi avdúkaði gøluna longu 21. Januar 2011, tá valdu hinir miðlarnir at tiga um avdúkingina. Nú “avdúkingin vaknaði aftur” er ikki talan um nakra “Gølu”, tí tann partin halda tey, at øll hava gloymt.
Men Oyggjatíðindi skrivaði:
Sambært innlitsskjølum sást, at Tryggingin í 2008 og í 2009, hevur arbeitt hart fyri, at fáa part av Vaglinum í Havn fyri spottprís.
Fólk kunnu ímynda sær hvat hevði hent um privat fyritøka hevði keypt stóran part av Ráðhúsplássinum í Keypmannahavn.
Tað hevði skapt yvirskriftir, og høvd høvdu rullað.
Men ikki í Føroyum. Her kann alt henda - serliga tá Tryggingarsamband Føroya er mest afturlatna fyritøka í Landinum, og at pressan verður noktað at fáa viðkomandi upplýsingar.
Tá ið Oyggjatíðindi avdúkaði skjøl, sum prógvaðu, at Tryggingin hevði ikki ráð til at endurtryggja stórar fyritøkur í Føroyum, kom panikkur í, tí um somu tíð var arbeitt við at keypa vaglið, sum skuldi vera eitt plástur á skrantandi “langtíðaríløgurnar” hjá tryggingini, sum lítið og onki var vert, men ongin hevur torað at avskrivað íløgurnar.
Tryggingin og sakførarin, Jógvan Páll Lassen, meldaðu blaðstjóran, og vildi hava ákæruvaldið at fongsla hann fyri avdúkingina. Men fútin tordi ikki at hjálpa við ólógligu forfylgingini.
Tað er rættiliga greitt, at tryggingin hevur verið hart kroyst, og tað kom væl við at fáa Vaglið til keyps fyri bara 3 milliónir, og rætt til at byggja sjey hæddir.
Marknaðarprísurin vildi í minsta lagið ligið millum 20 og 50 milliónir, var talan um alment útboð, men TF Ognir fær økið, og hetta gevur Tryggingini eina virðisøking uppá umleið 100 milliónir.
Tað er Kári Lamhauge, verkfrøðingur, sum ger eina kostnaðarmeting av økinum, og soleiðis er komið til prísin uppá 3 milliónir kr.
Men tað var ikki tikið við, at ein vinnulívsmaður eisini var áhugaður í at keypa Vaglið, men hesin veruleikin var hildin uttanfyri málsviðgerðina.
Tryggingin viðurkendi við keypinum av Eik, at hon als ikki var so sterk, sum tað annars hevur verið boðað frá, og tað er nógv sum bendir á, at tryggingin bara hevur keypt síni egnu lík undan at verða grivin í ríkisgóðkendum kirkjugarði hjá Finansiel Stabilitet.
Men við Eik-keypinum kann Tryggingin byrja at avskriva, so tað kortini ikki virkar so ógvusligt, og uttan at nakar varnast, tí stovnurin er eitt afturlatið land, og undir einum føroyskum eftirliti, sum líkist eftirlitinum av Eik-grunninum.
Rúni Joensen, eftirlit og aðalstjóri í Innlendismálaráðnum, vil ikki gera nýggja eftirmeting, tó at allir upplýsingar vóru ikki á borðinum, tá avgerðin varð tikin um, at geva kommununi grønt ljós at selja uttan alment útboð. Hesa støðuna tekur Rúni Joensen, hóast hann stendur til at verða tveittur inn í eina tænastumannakanning. Tað hevur ikki eydnast okkum at fingið viðmerkingar til hesa gøluna, men umboðsmaðurin hevur nú eisini tikið málið upp frá vinnulívsmanninum, og hetta kann verða, ein nýggj støða til sosialhjálpina...


text:
Oddafiskarnir vitja leygardagin
1. lið05-05-2017 - Jónfinn Petursson
Undan 7. umfari í Effodeildini: HB – TB/FCS/Royn
Suðringar, ið helst hava tikið øll á bóli - ikki minst seg sjálvar, við frálíku gongdini higartil í ár, koma á vitjan í Gundadali leygardagin.
Góða gongdin hjá samansetta liðnum hevur verið jalig í fleiri samanhangum. At úrslitini hava verið betur enn væntað, er lítið at ivast í, men at evnini eru til staðar hjá dagsins gestum, er tó ikki óvæntað.
Tveir av drápuligastu skarprættarunum hjá TB/FCS/Royn hava jú staðið í læru her hjá okkum, so sjálvandi duga Poul og Jón K. væl at bomba bóltin í netið. Vónandi hava vit ikki lært teir ov væl, so vit koma at svíða fyri tað. Vónandi fara vit ikki tað, tí lagt er upp til, at vit venda ódámligu gongdini við so nógvum javnleikum til ein góða sigur leygardagin.
Jørnini vóru annars løgd í eldin farna vikuskifti, tá gomlu knarkarnir úr Víkingini komu á vitjan. Hóast vit vóru á reyvini av og á, so sýndu okkara sera góðan hugburð og komu afturíaftur og fingu loksins javnleik.
Hvussu leikur fer leygardagin, er sjálvandi ikki lætt at gita um, men Gundadalur er okkara leikvøllur, og her eru tað vit, ið siga, hvar skápið skal standa. Blíðskap kunnu gestirnir fáa, men tað verður so eisini tað einasta.
Vit ynskja øllum hjartaliga vælkomin í Gundadal, okkara leikvøll.
Góðan dyst og koyr á, HB!!!!
Allir dystirnir í 7. umfari eru hesir:
0605 EB/Streymur – B36
0605 Víkingur – 07 Vestur
0605 HB – TB/FCS/Royn
0605 NSÍ – Skála
0605 KÍ - ÍF


text:
Kvinnur07-09-2017 - Jónfinn Petursson
Undan steypafinaluni 2017
Um vikuskiftið eru steypafinalurnar hjá kvinnunum á skránni, og leygardagin kl. 17.30 bresta næst- og triðbesta liðið í kvinnudeildini saman á Tórsvølli.
EB/Streymur/Skála hevur havt takið á okkara kvinnum undanfarnu árini, og tær hava eisini verið einasti avbjóðarin hjá fleirfaldu FM-vinnarunum úr KÍ seinastu árini.
Men hóast vit hava tapt allar fýra dystirnar í landskappingini fyri EB/Streymi/Skála í ár, hava flestu tapini verið tepur.
Hetta er okkara triðja finala seinastu fýra árini, og hinar báðar, ið vóru móti KÍ, vóru javnar og spennandi og kundu farið báðar vegir. Seinast HB vann steypakappingina var í 2001.
Spennandi verður tí at siggja, hvussu okkara venjarar og leikarar hava sett seg upp til stóru og torføru uppgávuna.
Væntandi fer kvinna og maður í stórum tali av húsi leygardagin at síggja finaluna millum HB og EB/Streym/Skála.
Vit vónandi sjálvandi at fáa ein undirhaldandi finalu enn einaferð, og at okkara lið stjelur yvirskriftirnar, men ynskja annars øllum ein góðan dyst og liðunum báðum bestu eydnu.
Góðan dyst, og koyr á, HB!!!!
Finalurnar hetta vikuskiftið eru hesar:
Fríggjadagin 8. september:
Mótasteypið - gentur 17
B68 - EB/Streymur
Leygardagin 9. september:
Eilif Arge steypið - gentur 14
07 Vestur - AB/B71
Steypafinalan kvinnur:
HB - EB/Streymur/Skála


text:
Fiskimálaráðharrarnir í Grønlandi og Føroyum hittust í Nuuk, har teir umrøddu fiskiveiðisemjuna millum londini og framtíðar menningarmøguleikar. Og teir báðir fegnast um víðkaða fiskivinnusamstarvið.
Í 2016 hava føroysk skip atgongd at fiska meira tosk og brosmu í Eysturgrønlandi samanborið við 2015. Grønlendsk skip hava eisini fingið atgongd at fiska meira svartkjaft og norðhavssild í føroyskum sjógvi samanborið við 2015.
Høgni Hoydal, landsstýrismaður í fiskivinnumálum, hevur hitt starvsbróðurin Karl-Kristian Kruse á fundi í Grønlandi um dagarnar, har teir hava umrøtt fiskiveiðisemjuna millum Grønland og Føroyar, samstundis sum teir hava tosað um menningarmøguleikar og fiskivinnusamstarv millum londini frameftir.
Føroyar og Grønland hava síðan 1997 havt eina sínámillum fiskiveiðisemju, sum hevur havt við sær, at londini bæði kunnu býta um kvotur og sostatt betra um vinnumøguleikarnar í londunum báðum.


text:
MEST á Atlantic Fair í Klaksvik
MEST luttekur aftur hesaferð á Atlantic Fair í Klaksvík. Básurin er rúmligur og hava vit nógvar av okkara veitarum við á stevnuni. Hesir eru millum annað: Rolls Royce, Desmi, Wartsila, Festo og Scania.
Mouritz og Sunvard halda fyrilestur tann 13 mai.
Mikudagin 13 mai heldur Mouritz Mohr, stjóri røðu kl 13.00 undir heitinum “Vinnan í Føroyum er kappingarfør”.
Mikudagin 13 mai kl 14.00 fer Sunvard Joensen, Tekni- og verkætlanarstovuleiðari á MEST, at tosa um okkara umfatandi verkætlan við Enniberg – undir heitinum “Bíligari rakstur og leingjan av livitíð – Enniberg”
Vit ynskja øllum okkara verandi og komandi samstarvsfeløgum hjartaliga vælkomnan á okkara bás í Klaksvik.


text:
Grøn orka: Politiska skipanin má vakna
8. mars 2017
Politiska handlingsloysið á grøna orkuøkinum má steðga, tí smáu politisku loysnirnar, sum vit hava sæð seinastu árini flyta onki. Mvg-frítøka av hitapumpum og at lækka avgjaldið á elbilum er politiskt fluguknepparí, sum onki munar. Tí er neyðugt við veruligum politiskum átøkum á orkuøkinum, sum veruliga muna nakað og flyta samfelagið rættað vegin
Grøn orka er vindorka
Tað fyrsta vit muga gera, er at seta okkum greið politisk mál fyri, hvussu nógvar vindmyllur skulu upp at standa á hvørjum ári, tey komandi 10 árini. Vit hava í veruleikanum onki annað í at velja enn vindorku, tí hinar orkukeldurnar muna onki. T.d. klára sól, alda, vatn og sjóvarfall, á ongan hátt at levera tað orkuna, sum skal til fyri at halda føroyska samfelagið og vinnuna mælandi.
Tí muga vit gera eins og onnur long hava gjørt, nevniliga at seta tal á, hvussu nógv vindorka skal setast uppá á hvørjum ári. Um vit skulu náa settu málunum um at gerast grøn á landi í 2030 skulu tvær vindmyllulundir á stødd við Húsahaga setast upp hvørt ár fram til 2030, svarandi til heilar 24 vindmyllulundir á stødd við Húsahaga.
Elmarknaður skipast við lóg
Tað næsta er at gera eina greiða og gjøgnumskygda lóggávu, sum tryggjar eina umskipan av markaðinum, soleiðis at loyst verður upp fyri vinnuligum dynamikki og innovatión.
Flest øll lond hava skipað sín elmarknað í 1) framleiðslu, 2) net og 3) sølu/ forbrúk, t.v.s. ein greiður skilnaður er millum einstøku partarnar í elskipanini. Netið er vanliga lagt í eitt alment partafelag.
Framleiðslan er skipað soleiðis, at henda skapar kapping millum allar elframleiðararnar, sum framleiða inn á netið, og harvið tryggjar lægst møguligan prís.
Á hinari síðuni hava vit sølufeløg og forbrúkarar, sum kappast at keypa elorkuna.
Harvið er kapping bæði á framleiðslu og forbrúkssíðuni og er hetta við til at skapa neyðuga dynamikkin og innovatiónina.
Bíliga og grøna orku til brúkaran og vinnuna
Hesi greiðu málini og ein umskipan av elmarknaðinum vilja tryggja, at vit fáa munandi meira grøna orku framleidda úr orkuríkidømi føroyinga, nevniliga vindorkuni.
Samstundis tryggjar hetta, at vit fáa bíliga og góða grøna orku til brúkararnar og vinnuna í Føroyum.
Tað einasta sum krevst, fyri at alt hetta skal henda, er, at politiska skipanin tekur seg saman og gevst við politiska fluguknepparínum og heldur brúkar sína politisku orku til at loysa teir veruligu trupulleikarnar.
Magni Laksáfoss
løgtingsmaður fyri Sambandsflokkin
RN
Aftur